Ajangiz - Wikipedia, entziklopedia askea.\nAjangiz Bizkaiko erdialdeko udalerri bat da, Busturialdea eskualdekoa. 465 biztanle zituen 2016. urtean. 7,5 kilometro koadro ditu.\nMikel Ander Zubizarreta González-Rua (EH Bildu)\n43°17′59″N 2°40′12″W / 43.2998°N 2.6699°W / 43.2998; -2.669943°17′59″N 2°40′12″W / 43.2998°N 2.6699°W / 43.2998; -2.6699\n29,7 km Bilbora\n228 (%47.2) 249 (%51.6)\n% 81,36 (2011)\n% -7,59 (2011)\n% 4,99 (2013)\n% 85,62 (2010)\n% 81.53 (2016)\nAjangizko eliza nagusia Mendieta auzoan dago, eta Igokundearen eliza deitzen da. Kanpantxu auzoan Donieneko edo San Juan baseliza dago.\n2.1 Ajangizen lehenengo erreferentziak\n2.2 Ajangizko “ledania”\n7.1 Jaunaren Igokundearen eliza\n7.2 Lemandaroko San Juan baseliza\n7.3 Mentzeta dorrea\n7.4 Aristieta jauregia\n7.6 Ajangizko baserriak\n7.7 Goikoerrota burdinola eta errota\n8 Ajangiztar ospetsuak\nKlima epela du, hegoaldeko haizearen eraginez eta Burgogana mendiari esker (181 m); izan ere, horrek sortaldeko haize hotzetatik babesten du herria. Usagana (136,8 m) eta Gantzabal (99 m) dira herrian dauden beste gainetariko batzuk. Erliebe leunak eta zelai sakon, umel eta emankorrek Ajangiz herri nekazaria izatea eragin dute. Paisaia landaz, ortuz eta baserri-gune txikiz osotuta dago.\nOka ibaia itsasadar bihurtzen da Ajangizen. Hain zuzen ere, erreka horrek sortu du itsasoarekin bat egitean Urdaibaiko paduraren sedimentazioa. Eskualde guztian bezala, Ajangizko habitatak asko eta askotarikoak dira, eta dibertsitate ekologikoa oso aberatsa da.\nAjangiz Urdaibaiko biosfera erreserbaren erdigunean dago. Kokapen horretatik, eta hamar bat kilometroren barruan, paisaia aberatsak eta askotarikoak aurki daitezke bertan, esate baterako padurak, Kantauriko arteak, barrualdeko landazabal atlantikoa, edo Oiz, Sollube eta Illunzar mendien tontorrak.\nAjangizen nagusi dan paisaia (eta Ajangiz, gainera, paisaia horren erakusgarri bikaina da) landazabal atlantikoa da. Bertan, baso masa txikiak, zelaiak, belardiak eta laborantzarako lursailak daude uztartuta.\nFaunari dagokionez, aipatzeko modukoak dira, beste animalia batzuen artean, ugaztun txikiak: satitsuak edo lursagu gorria, adibidez. Badira musker eta sugandila espezie asko ere.\nAjangizek mugakide ditu: iparraldean, Arratzu; sartaldean, Gernika-Lumo; hegoaldean, Muxika; eta sortaldean, Mendata.\nHistorian barrena, hiru auzunek osotu dute Ajangiz: Mendieta (bertan dago udaletxea Kanpantxu eta Errenteria auzuneek, alegia. Dena dela, azken hori gaur egun Gernika-Lumoren barruan dago.\nHistoriaurrean Urdaibaiko eskualdean giza talde ugari bizi izan ziren, nekazariak eta abeltzainak. Neolitiko aurreratuaren eta Brontze Aroaren (K.a.ko 5.500 eta 2.800 urteen bitartean) artean bizi izan ziren, bertan aurkitutako aztarnategi arkeologiko ugariek erakusten dutenez. Historian barrena Urdaibaiko itsasadarra komunikazio bide garrantzitsua eta oso erabilia izan da, bertatik igaro dira-eta Done Jakue Bidea, Ardaoaren eta Arrainaren Ibilbidea eta Zin-egite Ibilbidea.\nAjangizko bizilagunak herriko landa eta basoen esplotaziotik bizi izan dira. Ibarrean laboreak landatzen ziren, batez ere artoa. Beste alde batetik, basoetatik Gernikako portu txikiko ontzitegietan ontziak egiteko eta herrian zeuden hiru burdinoletarako behar zen egurra ateratzen zuten. Herrian, burdinolez gain, hiru errota ere egon izan dira erreka arroetan.\nAjangizen lehenengo erreferentziakAldatu\nAjangizen gainean aurkitu den lehenengo idatzizko erreferentzia Fray Martin de Coscojalesen agiri batean dago. Bertan, ondoko hau aitatzen du: “Señor de las Asturias Altas de Oviedo, que, huyendo del Rey de Asturias, se acogió en Vizcaya, y su hijo fundó la casa de su nombre en Axangiz (788)”. Hurrengo erreferentziak Erdi Aroko alderdi gerrekin daude lotuta.\nXVI. mendearen erdialdean, Gernikako Batzarretan boto eskubidea zuten elizateen zerrenda itxi zenean, Ajangizek eskubide osoz hamaikagarren postua bete zuen, baina estatus juridiko bereziarekin: “ledania” zen. Antolaketa modu hau kasu bakarra da, eta Erdi Arotik Antxinako Erregimenaren amaierara arte iraun zuen, harik eta Ajangiz elizate bihurtu zen arte. Parrokia 1844an amaitu zen, baina ordura arteko urteetan Jaunaren Igokundearen ermita zaharrak eliza funtzioa bete zuen, parrokiako liburuak kontrolatuz.\n1943an Ajangizko Eleizatea nahitaez anexionatu zuten Gernika-Lumora. Gero, 1991ean independentzia lortu zuen, baina Errenteriako auzunea kanpoan gelditu zen. Gaur egun, Mendieta eta Kanpantxu auzuneek osotzen dute Ajangiz.\n1943. eta 1991. urtean Ajangizko biztanleak Gernika-Lumokoekin batera zenbatu ziren.\nAjangizko Miren Odriozolaren pasartea (Ahotsak proiekturako).\nBiztanle gehienak euskaldunak dira Ajangiz herrian (%92). Bertako euskara mendebaldeko hizkeraren barne kokatzen den Busturialdeko euskara da. Besteak beste, Ea, Gernika-Lumo, Bermeo, Elantxobe, Ibarrangelu, Kortezubi... ere kokatzen dira euskara honen barnean. Euskara gaitasun altua dela eta,herria UEMAko mankomunitatean sartuta dago.\n2015eko maiatzaren 24ko hauteskundeetako emaitzen ondorioz Mikel Ander Zubizarreta Gonzalez-Rua (EH Bildu) da Ajangizko alkatea, aurreko agintaldiko alkatetza berrituta. Zubizarretak alkatetza berritu zuen bere taldearen baiezko botoei esker, gehiengo osoaz.\n209 (% 71,33)\n208 (% 69,10)\n84 (% 28,67)\n93 (% 30,90)\n• Asentzioak: Ajangizko jai nagusia da. Jaunaren Igokundearen egunean ospatzen da, Eguen Santu ostean berrogei egun igaro eta gero datorren lehenengo eguenean.\n• Maiatzaren 15a: San Isidro eguna. Baserri giroko herririk gehienetan bezala, nekazarien zaindariaren eguna Ajangizen ere ospatzen da.\n• Ekainaren 24a: Sanjuanak, San Juan Bataiatzailearen egunean, Lemandaroko San Juan ermitan, Kanpantxun.\nJaunaren Igokundearen elizaAldatu\nJaunaren Igokundearen eliza.\nBasilika erako eraikina da, estilo neoklasikoan egina, eta dago lehenago izen bereko ermita bat zegoen lekuan. Eskualdeko beste udalerri batzuen aldean, Ajangizek ez zuen parrokiarik izan XIX. mende amaierara arte. Ajangizko parrokia Mendieta auzoan dago, eta Juan Bautista de Belaunzaranen (Andoain, 1769-1849) obra ospetsua da. Belaunzaran Bizkaiko neoklasikoaren arkitekto esanguratsua izan zen, eta Ajangizko parrokia Hermenegildo eta Pedro haren semeek amaitu zuten (horiek ere arkitektoak ziren), aita hil ostean. Eliza neoklasiko honek kupulaz estalitako planta nagusia dauka, eta Belaunzaranen estilo arkitektonikoaren ezaugarri ziren kanonak ditu. Belaunzaranek berak egin zuen elizaren inguruko urbanizazio lana, alboko landa-etxea eta udaletxea bereak dira.\nLemandaroko San Juan baselizaAldatu\nLemandaroko San Juan da, Kanpantxuko auzunean, herrian ondoen jagonda dagoen ermita, herriko bizilagunek auzolanean egindako zaharberritze lanei esker. Gaur egun San Juan izena dauka, nahiz eta lehenago San Martin izan. Eleizkizunak San Juan Bataiatzailearen egunean egiten dira. Ajangizek bost ermita izan zituen, baina horietariko batzuk, edo desagertu egin dira, edo txarto zainduak daude.\nDorreak ohiko eraikinak dira Erdi Aroko alderdien arteko gerra garaian. Behe Erdi Aroan eraiki ziren, XIII. eta XIV. mendeen artean. Ez dira eraikin militarrak, bizilekua eta zentro ekonomikoa ere badira-eta. Ajangizko dorrea Mentzeta familiarena izan zen. Kanpantxu auzunean dago, eta hau da jausi barik dagoen bakarra. Fatxada harlanduzkoa da eta leiho eta ate dintelduak dauzka.\nJauregi barrokoa da, Olaeta-Aristieta familiak XVII. mendean egina. Hain zuzen ere, familia horretako bi seme Bizkaiko jaurerriko ahaldun nagusi izatera heldu ziren. Kanpantxun dagoen eraikin eder eta handi hori, gerora, baserri bihurtu zen, eta gaur egun landetxe bat eta nekazaritza ekologikoko zentro bat daude bertan.\nMendieta auzunean dago, eta 1822koa da. Juan Bautista Belaunzaran arkitektoak egin zuen, Jaunaren Igokundearen eleizearen egileak. Hain zuzen ere, eliza horrekin batera, XIX. mendean eraikitako gune urbanistiko neoklasikoa osotzen du. Orain dela gutxi, Udalak Abadetxea erosi du eta konpontzen dabil, kultura etxea izan dadin.\nBaserria herri eraikin bat da, eta egokituta dago nekazaritza eta abelazkuntzarako. Herri arkitektura mota horrek erakusgarri interesgarriak dauzka Ajangizen. Zaharrenak XVII. mendekoak dira (adibidez, Auzokoa baserria) eta horietan nabarmentzekoa da zutabe egitura, harri gainean eusten dena. Horien eredu bezala, adibidez, Enbeita baserria dago, Kanpantxu auzunean.\nXVIII. mendearen erdialdera, egurrezko egituraren ordez, harria erabiltzen hasi ziren etxea eusteko elementu bezala; aldaketa horri esker, eraikina sendoagoa zenez, leihoak handitu egin ziren eta, horrela, argi gehiago sartzen zen etxean. Kasu honetan, nabarmentzekoa da Ispizua Aurrekoa baserria.\nSartzola baserrian, inguruan gelditzen diren garai bakanetariko baten pilareak ikus daitezke.\nGoikoerrota burdinola eta errotaAldatu\nBerrekondo errekaren bazterrean daude Goikoerrota burdinola eta errota. Goikoerrotak presa bitatik hartzen zuen ura, hainbat errekatako emariak batzen zituztenak. Burdinola ohiak, era berean, orain dela gutxira arte, zentral elektriko txiki bezala funtzionatu zuen, Gernika-Lumorako elektrizitatea sortzeko.\nAjangizen, Goikoerrotaz gain, beste bi errota egon ziren: Bekoerrota, aurrekoaren ondoan, eta Errotabarri.\nLeon Intxausti (1859-1937), elizgizon agustindar errekoletoa. 1999ko martxoaren 7an dohatsu bilakatu zen.\nBuenaventura Gabikaetxebarria (1887-1936), erlijio-izenez Frai Buenaventura de Santa Catalina, apaiz hirukoiztarra. Dohatsu egin zuen Frantzisko aita santuak 2013. urtean.\nBalentin Aurre-Apraiz (1912-2007), euskal idazlea, «Aurraitz», «Mendi-bide», «Agerrekoa» ezizenez ere ezaguna.\nJulia Berrojalbiz (1923-1998), irakaslea eta euskaltzalea, Bizkaiko ikastolen mugimenduaren bultzatzailea.\nLiburuak: Euskal Herriko bidaia-gida/Herriz herri/Ajangiz\n↑ «Odriozola Jaio, Miren - Ahotsak.eus» ahotsak.eus (Noiz kontsultatua: 2018-11-28).\n↑ «"Ya no se existen Mirenes" - Ahotsak.eus» ahotsak.eus (Noiz kontsultatua: 2018-11-28).\n↑ «Ahotsak.eus, Euskal Herriko hizkerak eta ahozko ondarea» www.ahotsak.eus (Noiz kontsultatua: 2018-11-28).\n↑ «Busturialdekoa - Ahotsak.eus» ahotsak.eus (Noiz kontsultatua: 2018-06-19).\n↑ «Ajangiz - Ahotsak.eus» ahotsak.eus (Noiz kontsultatua: 2018-06-19).\nAzken aldaketa 12 abuztua 2020(e)an, 11:40(e)tan\nOrriaren azken aldaketa: 12 abuztua 2020, 11:40.


XII. BBK Lehiaketa | Bizkaiko eskualdeetako bertsolari gazteak, lehian\nBizkaiko zazpi eskualdeetako bertsolari gazteak, XII. BBK Lehiaketan\nMartxoaren 11n hasita, 50 bertsolari lehiatuko dira martxoaren 28ko finalaren bila. Bi adin-mailatan banatuko dira: 18 urte artekoak, eta 18 eta 24 urte artekoak\nBizkaiko Bertsolari Gazteen BBK Lehiaketaren XII. edizioa hasiko da astearte honetan, martxoaren 11n, eta lurraldeko zazpi eskualdeetako 50 bertsolarik osaturiko zazpi talde lehiatuko dira. Parte hartuko duen talde bakoitzak gutxienez sei kide izango ditu, eta eskualde jakin bat ordezkatuko du, hau da, Arratia, Bilboaldea, Busturialdea, Lea-Artibai, Ipar Uribe (Eskuinaldea), Enkarterri eta Durangaldea, iazko edizioan irabazlea.\nTxapelketa gaur goizean aurkeztu da BBK Aretoan, Bilbon, eta bertan izan dira Jone Narbaiza, Bizkaiko Bertsozaleak elkartekoa, Juanjo Respaldiza, Bizkaiko Ikastolen Elkarteko bertsolaritza arduraduna, eta Arkaitz Estiballes, Bizkaiko bertsolari txapelduna.\nLehenengo sei taldeak hiru saiotan lehiatuko dira, martxoaren 11n, 12an eta 18an Markina, Zalla eta Algortako ikastetxe eta kultur etxeetan. Finalerdiak martxoaren 19an eta 25ean izango dira, Durangon eta Igorren, hurrenez hurren, eta Durangaldea automatikoki igaroko da fase honetara aurreko edizioaren irabazle bezala. Final handia martxoaren 28an izango da, 19:00etan, Bilboko Kafe Antzokian.\nAntolatzaileek azaldu dutenez, Bertsolari Gazteen BBK Lehiaketan parte hartuko duten gazteak bi adin-mailatan banatuko dira: lehenengoan 18 urte artekoak, eta bigarrenean 18 eta 24 urte artekoak.\nSariei dagokienez, 2.000 euro baino gehiago banatuko dira, eta lehen sariak 1.260 euro izango ditu talde txapeldunarentzat. Bigarren saria 900 eurokoa izango da, eta 140 euro emango zaizkio bizkaierarik onena erabiltzen duen bertsolariari. Txapelketak, gainera, beste 3.780 euro banatuko ditu parte hartzen duten bertsolari guztien artean, dieta legez.


O GAITO ETA BERE ZAPATA\nManuelek, O Gaito-k, ezkerreko oina galdu zuen A Coruñan, tranbia batek harrapatu zuenean. Hain zuzen ere, zapata pare bat erosi ondoren, San Andrés kalean. Manuel oso gaizki egon zen, moralaren aldetik batez ere. Orduak eta orduak ematen zituen ohatzean, sendatzen zenean nola ibiliko zen asmatu nahian, nolako maingua izango zen, makilarekin aski izango zuen edo makuluak beharko zituen, edota kortxozko oin bat jarriko ote zioten. Anputazioaren ondoren, mara-mara egiten zuen negar; baina, geroago, mangueria gora eta behera haserre jarri eta paretan tu egiten zuen.\n— Ez baitago maingu onik! —esaten zion bere buruari.\nHaserrea pasatzen zitzaionean, barrez hasten zen.\nSendatu zen, baina alta eman eta ondorengo egunetan ez zuen inork ibiltzen ikustea nahi. Gelan makila eta makulua zeuzkan, eta bertan, atea itxita, saioak egiten zituen. Saiatu zen ibiltzen eskalapoiekin, bota altuekin, eta azkenik A Coruña-n erosi zuen zapata parea estreinatu zuen. Hobeki esan, eskuineko zapata estreinatu zuen, izan ere ezkerreko hankondoa galtzerdi gorri batean sartua zuelako. Eta gelan paseatzen zebilela harrituta zegoen ezkerreko oinerako zapata mugitzen hasia zelako, bere kasa, eta haren ondoan zebilelako inork jantziko bailuen. Gaito-k patxada handiz aztertu zuen zapata, eta ez zuen topatu deus berezirik. Zapata arrunta zen, guztiak bezalakoa. Egun batez, zapata, O Gaito eserita zegoela, bere tokitik atera eta zurrumaka hasi zen, dantzaren bat apuntatuz. Aurrena zurrumarekin, hurrena puntarekin, alboko jauzia gero, eta bat-batean buelta, puntera gainean nahiz zurruma gainean. Eta zurrumaka bukatu zuen: tatata tatata tata tatata tata.\n— Zer dantza ote da hori? —galdegin zuen O Gaito-k ozenki.\n— O Bon Pequito, Escelença —erantzun zapatak\n— Ederki dantzatzen duk!\n— Muito obrigado! —eskertu zion zapatak.\nPortugesa zen. Zolan, urrezko biribil baten barrenean, zera zioen: «Extra. Ferrer. Alcoy», baina hitz egiteko moduagatik portugesa zen. Hara! O Gaito-k zapatarekin hizketan jarraitu nahi izan zuen, baina isilik geratu zen. Zenbait egunetan ezin izan zion hitzik ere atera. Gelan ibiltzen zen, eta zapata haren ondoan, isilik. Bat-batean, O Gaito aulki batean eseri zen. Zapata bakarrik gelditu zen gela erdian, bat-bateko gelditze harekin harrituta.\n— Non está bom? —galdegin zion zapatak.\n— Nola duk izena? —aprobetxatu zuen O Gaito-k.\n— Quinteiro Filbo.\nEta zapataduna, orduantxe argi ikusi baitzen zapatak ez baizik bara t'erdi-edo neurtuko zuen ikusezinen batek hitz egiten zuela, bere historia kontatzen hasi zen. Portuges bat zen, Lugoko tren batek birrindua. Ezkerreko oina falta zitzaion. Izan ere, Lugoko geltokian haren hondarrak jaso zituztenean, asko kezkatu ziren, ez zutelako oin bat besterik aurkitu. Eta nola aurkituko zuten bada, beste oina Río de Janeiro-ko klinika batean bazegoen, baltsamatua, beirazko pote batean, oso oin arraroa zelako, zazpi behazduna, horietako bi behatz txiki, eta erpurua udare itxurakoa? Quinteiro Filho, Lugon hildakoa, bertan gelditu zen, eta O Gaito-ren etxetik igarotzean ikusi zuen sobrante zuela zapata bat. Bestalde, ezkerreko zapata ezin izan zuen sekula jantzi, zituen itxuragabekeria haiekin, eta oinik ez zuenetik ederki janzten zuen Alcoyko zapata fin hura. O Gaito eta Quinteiro Filho lagun min egin ziren. O Gaito Lugora joan eta zapatak erosiko zituen, zapata zuriak, sandaliak, zapata txulodunak. Eta portugesarekin partitzen zituen pareak. Lugoko errepidetik ateratzen ziren paseatzera, eta batzuen batzuek ikusi zuten ezkerreko oineko zapata suelto ibiltzen, O Gaito-ren ondoan. Behin, Recendeko apaizak bidetik aldendu behar izan zuen O Gaito-ren parean zetorren zapata zuri bati pasatzen uzteko. Zapatak kilimusi egin zion puntarekin, sona handiarekin, eta eskerrak eman zizkion:\nO Gaito hil zenean, ezkerreko oineko zapatarik berriena katabutera hurbildu zen, eta ahots tristearekin esan zuen:\n— Adeus, mundo, mundo!\nEta jauzi batez katabutean sartu zen O Gaito zenarekin. Harekin joaten utzi zioten.


Suhiltzaile lege berriaren kontrako manifestazioak Bilboko kaleak zeharkatu ditu | LAB SINDIKATUA\nZerbitzu Publikoak Udal eta Foru Administrazioa Suhiltzaile lege berriaren kontrako manifestazioak Bilboko kaleak zeharkatu ditu\nOnartu nahi duten suhiltzaile lege berriaren aurka manifestazioa egin da gaur, hilak 16, Bilbon, Udaletxetik Aldundiaren Jauregira. Mobilizazio honen bidez tarmitazio bertan behera utzi eta negoziazioei ekiteko eskaria luzatu dute langileek.\nEuskal Gobernuak uztailaren 21erako Funtzio Publikoaren Euskal Kontseilua deitu du “Suteak Prebenitzeko eta Itzaltzeko eta Salbamenduko Zerbitzuak arautzeko Lege-Aurreproiektua” onartzeko. Onarpen hori lege hau onartuko duen tramite parlamentarioa hasteko aurretiko urratsa da.\nLABek “suhiltzaileen legea” suhiltzaileak berak kontuan hartu gabe egiten ari direla salatzen du. Euskal Gobernuak nahita ez du egin sindikatuekin entzunaldi-tramiteaeta ez gaituzte aintzakotzat hartu ezertarako. LABetik uste dugu lege bat baliogabekoa dela bere eztabaidan parte hartu ezin badute haren eragin nagusia jasaten dutenek.\nSuhiltzaileen aurkako lege bat da:\n– Pribatizazioari ateak zabaltzen dizkiolako.\n– Suhiltzaile laguntzaile, borondatezko suhiltzaile eta enpresako suhiltzaile figurak sortzen dituztelako segurtasunaren kontura, gure lanaren prekarizazioari ateak zabalduz.\n– Funtzioen arautze urriarengatik. Erreskate eta salbamendu funtzioetan bigarren mailara baztertzen gaitulako.\n– Suhiltzaile-gidaria postua C1 taldera pasa arren, lege berriak eragozten duelako beharrezko titulazioa ez duten suhiltzaileak talde horretara pasatzea. Gure ustez, Funtzio Publikoaren Legeak baditu formulak langile guztiak C1 taldera pasa ahal izateko.\n– Koordinatze Batzordean (organo aholku-emailea, eztabaidatzailea eta parte-hartzailea) ez duelako partaidetza sindikala izan.\nHori guztia dela eta, LABetik lege honen tramitazioa berehala geldiaraztea eta suhiltzaileen zerbitzuetako sindikatu ordezkatzaile guztiekin negoziazioak irekitzea eskatzen dugu


Zer herrialde da hau? - Filipinetatik\nHasiera » Brasil » Zer herrialde da hau?\nBidean topa litezkeen hondartzak.\nPortugesa Lisboan pasa nuen erasmus urtean ikasi nuen. Garai hartan Portugalera ikastera joaten ziren ikasle gehienen helburua eta ametsa noizbait Brasilera joatea zen. Nik ez nuen amets hori, niretzat Portugal ezezaguna deskubritzeko erroka nahikoa zen. Sei urte geroago erdoildua dudan portugesa lagungarria zait Brasileko kaleetan. Gezurra badirudi ere iraganeko koloniak (Brasil) iraganeko metropolia (Portugal) irentsi du eta gaur egun portugesez mintzatzen direnen %90a brasildarrak dira.\nHerrialde handi hau Hego Amerika barruan existitzen den beste kontinente bat da: hizkuntza, kultura eta jatorri ezberdinak ditu. Brasildarrak euren unibertso propian bizi direla dirudi. Askotan adeitsu nongoa naizen galdetzen didate eta nik do País Basco erantzuten diet. Herri hori non dagoen oso seguru egon ez arren irribarre zabal batez ea portugesa ere euskaldunon hizkuntza ote den galdetzen didate.\nBatzuetan inuzenteak diruditen arren brasildarrak ez dira batere inozoak. Herrialde hau kontraesanez betea dago, klase ertainak futbol mundialaren eta joko olinpikoen euforian murgilduta dauden bitartean klase baxuak bizirauteko borrokatzen diardute faveletan. Herrialde honetan dena da intentsoa: frutaren zaporetik hasita poliziaren militar mozorroraino.\n1990. hamarkadan Legião Urbana musika taldearen “Que país é este?” abestiak herrialdearen kontraesanak airean uzten zituen. Gaur egun kantuak ez du gaurkotasunik galdu eta kontzientziak kolpatzen jarraitzen du.


Sarrera eta bizilekua\nAtzerriko herritarrak sartzeko eta bizilekua eskuratzeko baldintzak\nEuropako Esparru Ekonomikoko (EEE) ikertzaile kideak eta Suitzako Konfederaziokoak Europako erkidegoko erregimenaren menpe daude eta mugitzeko askatasuna dute; horretarako pasaportea edo indarrean dagoen nortasun agiria baino ez dute behar, horretaz gainera Atzerritarren Erregistro Nagusian izena eman behar badute ere. Ezkontideak, bere ardurapean dauden zuzeneko aurrekoek eta ondorengoek -21 urtetik beherakoak edo adin hori gaindituta izan arren bere ardurapean daudenak- (ezkontidearenak badira ere) Espainian bizilekua izateko eta bertan lan egiteko eskubidea dute, aipatutako herrialdetakoak ez badira ere; horretarako, Europar Batasuneko herritarraren familiarraren bizileku txartela eskuratu behar dute.\nHirugarren herrialdeetako ikertzaileak: Espainian egoteko egonaldi edo bizileku baimena behar dute.\nBizileku baimenaren eta besteren kontura lan egiteko baimenaren izapidetza Ikerketa Zentro Kooperatiboan (CIC) dagokion eskabidea aurkeztuta hasi behar da; geroago, eskabide horren osagarri gisa, ikertzaileak diplomaziako misioari eta kontsuletxeko bulegoari egindako bisa-eskaera aurkeztu behar da.\nHasierako baimenen iraupena urtebetekoa da eta hurrengo berrikuntzen iraupena (bi egin daitezke, gehienez) bi urtekoa da.\nBehin betiko bizileku baimena eskuratzeko, jarraian 5 urtez bizi behar da Espainian.\nGertuko familiarrek ere Espainian bizitzeko eskubidea dute, aldez aurretik familia berrelkartzeko bizileku baimena eskuratzen badute.\nGaiarekin lotutako dokumentuak eta estekak:\n"Espainian dauden ikertzaile atzerritarrentzako Gida praktikoa" 2., 3. eta 6. atalak (zientzia eta hezkuntza ministerioa)\nBizkaia Xede (Bizkaiko Foru Aldundia)\nEspainiako zerga-sisteman 2 zerga mota daude:\nZuzenekoak, errenta eta ondarea eskuratzea zergapetzen dutenak: pertsona fisikoen errentaren gaineko zerga (PFEZ) edo ez-egoiliarren errentaren gaineko zerga (EEEZ).\nEspainian zerga-egoiliartzat hartzen diren atzerritarrek (Espainian 183 egunez edo gehiagoz egon direnak edo jardueren muin nagusia Espainian dutenak) geure herrialdean ordaindu behar dituzte zergak eta mundu osoan jasotako errentak aitortu behar dituzte.\nIkertzaileek, 'zerga-bizilekua' Araban edo lurralde komunean dutenean, lehen 5 urteetan zehar, PFEZ edo EEEZ ordaintzeko aukera dute. Eskuratu ahal izateko, derrigorrezkoa da ikertzailea Espainian ez bizi izan aurreko 10 urteetan.\nPertsona bat bi herrialdetan zerga-egoiliartzat har daitekeenean, Espainiar estatuak hitzarmenak ditu (gehienak ELGAren ereduaren araberakoak) jarraian dagoen grafikoan berdez adierazitako herrialdeetan zerga bikoitzak ekidite aldera.\nZeharkakoa, ondasunak eta zerbitzuak kontsumitzea, ondasunak eskualdatzea eta, orokorrean, eskubideak zergapetzen dituzte: BEZ, zerga bereziak eta ondare eskualdaketen gaineko zerga.\n"Espainian dauden ikertzaile atzerritarrentzako Gida praktikoa" 13. atala (Zientzia eta Hezkuntza Ministerioa)


Lurzoruak eskuratzea - Visesa - Lurzoruak eskuratzea\n2018-2020 aldirako Etxebizitzaren Gida Planak, etxebizitzari buruzko ekainaren 18ko 3/2015 Legearen esparruan egin denak, alokairuko etxebizitzen parkea sustatzeari buruzko bere 1. ardatzean alokairu-erregimeneko etxebizitza berrien sustapena jasotzen du, eta VISESAren kasuan 550 etxebizitza sustatzeko helburua ezartzen du.\nLegegintzaldi honetarako aurreikusitako beharrezko lurzoruak lortzeko helburua ezin da bete soilik beste administrazio publiko batzuekin, batez ere udalekin, lankidetzan aritzeko ohiko mekanismoak erabiliz; aitzitik, beste eragile pribatu batzuek ere parte hartu behar dute helburu horretan, eskura dagoen lurzoru babestuaren eskaintza handitzeko.\nHori dela eta, deialdi publiko honen bidez, 2018-2020 aldirako Etxebizitzaren Gida Planean adierazitako helburuak eta funtzioak betetzeko behar den lurzorua eduki beharra ase nahi da.\nLurzoruen eskaintzak edukitzeko 2019ko martxoko deialdian lortutako emaitza ikusita eta, aldi berean, plegu horretan jasotako eskaintzak hautatzeko prozeduraren berezitasunak kontuan hartuta, komenigarritzat jo da VISESAk lurzorua erosteko eskaintzak izapidetzeko prozedura eta baldintza orokorrak ezartzea, eta eskaintzak aurkezteko epea zabalik geratu da.\nLurzoruak eskuratzea – plegua.


Criadero Vascongado de Codornices - Euskadi Industria Ondarea\nParekorik gabeko arkitektura enpresa berezi batentzat\n1972an, Rufino Garmendiak bere galeper-negozioa handitzeko behar zuen eraikina enkargatu zion Miguel Ángel Lazpita arkitektoari. Desnibel handiak zituen espazio irregular batean ezarri zen, Bergara eta Elgeta lotzen dituen errepidearen ondoan.\nHaren berezitasunak, haren hizkuntza plastikoak, oso lotua 70eko hamarkadako egile-arkitekturarekin, eta haren balio ikonografiko handiak balio artistiko arkitektoniko handia ematen diote, inguruan kontrastea eginez eta nabarmenduz.\nOinplano angeluzuzeneko eta zazpi altuerako eraikin handi batean garatu zen proiektua, zeinaren banaketa baldintzatzen duten, batetik, malkarrean kokatuta egoteak, eta, bestetik, galeperren ugalketa-eboluzio zikloak. Azken horretara egokitzeko, eraikuntza eraikinaren aireztapen zaindu baterantz bideratzen da, argi naturalaren sarrera eragozteko.\nBistako adreiluz egindako itxierak dira, fatxadak bertikalki urratzen dituzten forma ahurreko mihise makurren bidez ebatziak, multzoari kalitate estetikoa ematen dion eta erro espresionistak dituen irtenbide batean. Eta hori egiten du funtzionaltasuna galdu gabe, barruko tenperaturari eustea ahalbidetzen duen aire-ganbera bat eratzen baitu horrela.\nEskaileraren eta karga-jasogailuaren kutxa ere nabarmentzen da, fatxadaren mutur batean kokatua eta sareta zeramikoz estalia, CVC letrekin eta enpresaren izenarekin osatua.\n(Euskadiko Industria Ondarea, vol. 1, p. 233)


Esther Fernández, autor en Jesuitak Donostia - Page 4 of 18\nBatxillergoko 2. mailako ikasleek, apirilaren 28ko hauteskundeeen inguruko eztabaida politikoa ospatu dute\nAlderdi ezberdinetako ordezkariek, BATX2ko ikasleek apirilaren 28ko hauteskunedeen inguruan antolatutako eztabaida politikoan parte hartu zuten ostegunean, apirilaren 11an. Zehazki, parte hartzaileak ondorengoak izan ziren: Denis Itxaso (PSE-EE), Juan Carlos Cano (PP), León de Adrián (Ciudadanos), Iñigo Barandiarán ( EAJ-PNV), Javier Ezkerekotza (Podemos) eta Marian Beitialarrangoitia (EH Bildu). Egoi San José ikasleak lagunduta, Pablo Barandiaran eta […]\nBordele eta Danimarka. Iritsi dira elkartrukaketak!\nDBH 4 eta BATX 1eko ikasleek izugarrizko esperientzia polita biziko dute datozen egunetan. Zehazki, apirilaren 4an, 4. Mailakoak Bordelera jaongo dira eta, aurten, lehen aldiz ikastetxe berrira joango dira. BATX 1ekoak, berriz, apirilaren 5 eta 11 bitartean Danimarkan egongo dira eta, bertan, mundo osoko ikasleekin egongo dira harremanetan, beste ahinbat herrialdeetako ikasleak ere bertan egongo […]\nArrupe Elkarteak Korrika-ren 21.edizioan parte hartuko du apirilaren 12an.Kilometro bat hartu du eta testigua, Groseko Nafarroa Hiribidea eta Claudio Delgado kaleko izkiñen arteko gurutzean hartuko du arratsaldeko 17:43etan. Hemen duzue aurten “Klika!” lelopean ospatuko den Korrikaren bideoa eta abesti ofiziala. Animatu zaitezte euskararen aldeko ekimenean parte hartzera! Oharra: Antolakuntza eraginkorra izateko, parte hartu nahi izanez […]


Elkartasuna, musika eta giro ona izan dira nagusi SOS Sahara jaialdian - Debagoiena - Goiena.eus\nElkartasuna, musika eta giro ona izan dira nagusi SOS Sahara jaialdian\nMaite Txintxurreta 2015-11-22 20:25\nBergarako Gaztetxea lepo bete da gaur arratsaldean Saharar kanpamenduetako bizilagunei laguntzeko. Urrian uholdeak izan zituzten, eta Tinduf bezalako guneetan kalte handiak eragin zituzten, etxeak, eskolak eta ospitaleak hondatuz.\nHori dela eta, elkartasun kontzertua antolatu du Bubisher elkarteak. Iker Lauroba eta Itsasargiak, Beñat Igarabide, Folkiak eta Emon taldeek giro bikaina jarri dute Kartzela Zaharrean.\nKontzertua iragartzen zuen kartelean sahararrez osatutako Sahara Libre taldeak ere kontzertua eskainiko zuela zioen arren, azkenean ezin izan dira Bergarara etorri, arazo teknikoak medio. Gainontzean, baina, ezin hobeto joan da dena gaur arratsaldean. Jende mordoxka batu da Kartzela Zaharrean Sahararekiko elkartasun kontzertuetan, tartean Bergaran eta inguruan bizi diren saharar asko.\nSarreretatik lortutako diru guztia errefuxiatuen kanpamentuetara bideratuko dute, eta antolakuntza taldeko Aitziber Osak azaldu duenez, kontzertura etorri ezin izan duen jende askok sarrera erosi du laguntza emate aldera. Bestalde, egutegiak eta diskoak ere salgai jarri dituzte. Hala, "oso pozik" daudela adierazi dute antolatzaileek. Josue Lazkanok eskerrak eman nahi izan die ezer kobratu gabe gaurko ekitaldian parte hartu duten musikariei eta gerturatu diren herritarrei.\nKontzertuek iraun bitartean publikoko jendea, aurreko ilaretakoak bereziki, abesten eta dantzan aritu dira etengabe, eta saharar bandera handiak astindu dituzte, Yallah oihu eginez. Sekulako giroa izan da hasieratik bukaerara.\nDebagoieneko sahararren elkarteko presidente Salem Salek ere Bergaran izan da gaur. Azaldu duenez, errefuxiatuen kanpamenduetan egoera txarra bizi dute: "jendea dohaintzei esker bizi da, eta laguntzak heltzen ari diren arren, oraindik ere falta da", dio. Bubisherrek antolatutako jaialdiari buruz galdetuta "ikaragarria" izan dela adierazi du Salekek: "kontzertu hauek jendea alaitzen dute, eta aldi berean beste pertsona batzuk laguntzen dituzte". Haren ustez, garrantzitsua da "jendea saharar errefuxiatuen kanpamenduetan eta, orokorrean, okupatutako lurraldean bizi duten egoeraz jakinaren gainean egotea".\nSOS Sahara jaialdia Bergarako gaztetxean\nMaite Txintxurreta 2015 aza 22 Bergara\nUrrian izandako uholdeek saharar errefuxiatuen kanpamenduetan eragindako kalteen biktimei laguntzeko elkartasun kontzertua egin dute Kartzela Zahar...


ATZERRIAN, NEREA BALDAREN LEHENENGO ELEBERRIA | irurtzuneuskaraz\nNerea Balda idazle irurtzundarrak Atzerrian izeneko bere lehenengo nobela argitaratu du. Hona hemen Berrian liburuaren aurkezpenaren harira egindako erreportaia:\nNerea Baldak ‘Atzerrian’ nobela kaleratu du. Londresen bizi den euskaldun bat du protagonista\nNerea Balda, Atzerrian (Pamiela) estreinako eleberria aurkezten, Donostian. JON URBE / FOKU\nBizitzan, batzuetan gertatzen da: aldi luze batez, denbora asko eskaintzen diozu zerbaiti; amets bati, lan bati, harreman bati… Baina, halako batean, motibazio hori desagertzen denean, lortu delako edo desagertu delako, gerta daiteke —eta gertatu ohi da— pertsona «noraezean» geratzea. Puntu horretan dago Nerea Baldaren (Irurtzun, Nafarroa, 1975) estreinako nobelako protagonista, Londresen bizi den emakume euskaldun bat. Eta hortik izenburua: Atzerrian.\nAtzerrian lehen liburua badu ere, Baldak aurkezpenean onartu zuen «beti» idatzi izan duela. Zenbait literatur lehiaketa irabazitakoa da —Iruñeko Egile Berriendako literatur lehiaketa irabazi zuen iaz, narrazioan eta poesian—, eta hala izan da Atzerrian-en kasuan ere: Getxoko Udalak (Bizkaia) antolatzen duen Ramiro Pinilla eleberri laburren lehiaketara aurkeztu zuen lana iaz, eta lehen saria irabazi. Aspalditik zuen idatzita, ordea. Zenbait urtez testua gordeta izan zuen; lehiaketara aurkezteko zirriborroa berreskuratu, hor zerbait bazegoela ikusi, eta amaiera eman zion arte. «Betidanik izan dut gustuko idaztea, nahiz eta inoiz ez naizen aritu serio-serio horretan. Orain, gogoeta egitean, konturatu naiz beti neure buruarentzat idatzi dudala asko: egunerokoak, bidaietako koadernoak… Eta emozioei oso lotuta: eskutitzak, haurdun nengoela ireki nuen bloga… Horregatik uste dut poesiatik jo nuela literaturako bidea hartu nuenean. Halere, gutxi asko, beti izan dut gauzak idatziz kontatzeko joera».\nLiteraturarekiko eta hizkuntzarekiko zaletasun hori ikusten du, hain justu, protagonista eta bera, idazlea, elkartzen dituen puntu modura. Protagonista itzultzailea denez, hainbat emozio bizpahiru hizkuntzatan agertzen dira liburuan. Abiatu ere, hala abiatzen da eleberria: «Atzerrian, abroad, á l’étranger, all’estero».


Arantza Zulueta aske utziko dute 20.000 euroko bermea ordaindutakoan - Uriola.eus\nArantza Zulueta aske utziko dute 20.000 euroko bermea ordaindutakoan\nuriola.eus 2017-02-24 14:00 Politika Bilbo\nHiru urte isolamenduan preso egon eta gero, Auzitegi Nazionalak ebatzi du 20.000 euro ordainduta bermepean aske uztea. Hamabost egunero epaitegira joan beharko du eta ezingo du Espainiako Estatutik atera.\nZulueta 2014ko urtarrilaren 8an atxilotu zuten EPPK Euskal Preso Politikoen Kolektiboko bitartekaritza taldearen kontra eginiko polizia operazio batean. Geroztik isolamendu egoeran egon da; 2015eko martxoan Estremerako (Madrid) espetxetik Puerto IIIra (Cadizera) urrundu zuten eta ordutik, "bakartze egoera latzenetariko bat" jasan du bere lagun eta senideek azaldu bezala.\nOrain Espainiako Auzitegiko 3. Zigor Aretoak Zulueta 20.000 euroko bermea ordainduta aske uztea erabaki du. Hain zuzen ere, argudiatu dutenez, "urritu" egin dira Zuluetak ihes egiteko aukerak eta abokatua izanda eta laster epaituko dutenez, epaileen iritziz, defentsa ongi prestatzeko aukera bermatu behar zaio.\n[2017-02-07] Egunean lau orduz gainontzeko presoekin egongo da Arantza Zulueta\n[2017-01-05] Larunbatean manifestazioa egingo dute Bilbon Arantza Zuluetaren askatasuna exijitzeko\n[2016-10-17] Arantza Zuluetaren isolamendu egoera salatzeko webgune bat jarri dute martxan\n[2016-01-19] Artxibatu dute Arantza Zuluetaren aurkako kereila\n[2015-08-25] Arantza Zuluetaren isolamendu egoera salatzeko protesta egingo dute Bilbon\n[2015-05-08] Zulueta eta Iragi presoei ezarritako isolamendua salatuko dute Alde Zaharreko auzotarrek\n[2015-01-05] Arantza Zulueta jasaten ari den isolamendua gaitzetsi dute\n[2014/01/07] Zuriarrain eta Zulueta bilbotarrak beste zortzi lagunekin batera auzipetu ditu Bermudez epaileak


Hondakin ugari San Martzialerako bidean - Soraluze - Plaentxia.eus\nHondakin ugari San Martzialerako bidean\nUbane Madera Zangitu 2020-06-29 09:31\nHondakinak San Martzialerako bidean.\nBi astean, bi herritarrek abisatu dute San Martzialerako eskailerak zikin-zikin egoten direla, batik bat, litxarreria poltsak eta latak lurrean botata egoten direlako. “Gu ere, gazte ginenean egoten ginen halako lekuetan gure gauzak egiten, baina ez ginen horren zikinak!”, dio herritarretako batek.\nSan Martzialera kirola egitera zein paseatzera joan ziren bi herritarrek kontatu dute harrituta geratu zirela mendirako eskailerak, Lertsundinekoak zikin-zikin ikusita. “Litxarreria poltsak, latak… denetik zegoen lurrean botata, eta gainera, goraino, ez pentsa!”, dio herritarretako batek.\nBeste herritarrak gaineratu du ulertzen duela gazteak horrelako lekuetan-eta egotea, beti izan baita horrela; hala ere, ez zaio horren ulergarri egiten inguru guztia horren zikin lagatzea. “Gu ere, gazte ginenean egoten ginen halako lekuetan gure gauzak egiten, baina ez ginen horren zikinak!”, adierazi du.


Bilerarik ez | Irati Irratia Bilerarik ez – Irati Irratia\n14 urtarrila, 2022 14 urtarrila, 2022 Irati Irratia\tBerriak, Elkarrizketak, Kolaborazioak\tAuzolotsak, Bilerarik ez, xanti begiristain\tLeave a comment\nAurtengo lehen kolaborazioa izan dugu Xanti Begiristain lagunarekin. Gaurkoan auzolotsekin jarraitu dugu eta bere garaian Juan Cruz Alli eta Alfredo Jaimerekin gertaturikoak barnebildu ditu Bilerarik Ez izenburudun kontakizunean. Xanti Begiristain Irati irratian.\n14 urtarrila, 2022 14 urtarrila, 2022 Irati Irratia\tEgun on, Auñamendi!\tAinhoa Alberdi, Auzolotsak, Bilerarik ez, Egun on Auñamendi, Ekialde Hurbila, Hala Bedi irratia, xanti begiristain\tLeave a comment\nAurtengo lehendabiziko kolaborazioa izan dugu Xanti Begiristain lagunarekin. Oraingo honetan auzolotsekin jarraitu du, 5. atala gurera ekarria zeina Bilerarik ez izenburua duen. Ondoren, Ainhoa Alberdik Hala Bedin egindako kolaborazioa ekarri dugu Ekialde Hurbilean dagoen egoeraz jabetzeko. Izenburua: Urtarrilaren 13ko saioa Iraupena: 2 ordu 30 minutu Klikatu hemen saioa jaisteko


Gure negugoa elikatu eta gozatuko duten uzta horiek beste batzuena ere osa dezakete. Har, zomorro eta gurgurio asko ibiliko da goseak jota zer jan topatu ezinik. Onddoek ere bazka behar dute negualdian. Horiek denak gure uztaren biltegietara ez iristea, eta iritsiz gero ahalik eta azkarrena uxatzea da helburua.\nEreinotzak edo erramuak lagunduko digu. Kanarietako La Lagunako Unibertsitatean ondu duten lan batek dioenez, erramuak dituen olio esentzia aromatikoek hiru lan egiten dituzte jaki biltegietan: intsektuen erasoa mantsotu, onddoen ugaltzeari eutsi eta laboreak badira aleen ernetzea geldiagotu. Han badute berezko ereinotz bat, Laurus novocanariensis. Horren eragina ederki neurtu dute arkeologoek mila urte dituzten bihi-biltegietan: aleak babesteko ereinotza jartzen zuten tartean. Uharte horietan eta Makaronesia osoan erramua nagusi den baso ekosistema bereizi bat dute, laurisilba deitzen dena, “erramuaren basoa” alegia. Baso horren tankerako arrastoak ditugu gure lur atlantiarretan, baina geurean erramu arrunta dugu, Laurus nobilis mediterranearra alegia.\nGure kultura ez da erramuzalea, mediterranearrek askoz gehiago erabiltzen dute. Baita txingurriak, arropako sitsak, pipiak eta abar uxatzeko ere. Etxea babesteko kristauek erramua bedeinkatu egin behar dute; geure atarietan jartzen diren lizarra (Fraxinus excelsior) eta elorriak (Crataegus sp.) berez dira “bedeinkatuak”. Klima mediterraneartzen ari zaigun honetan, agian uztaren onerako behinik ere ikasi egin beharko genuke eta ereinotza etxekotu. Izan ere uzta salbatzen duelako gurtuko dute ziur aski, eta guk txapela jartzen diogunari han ereinotz koroa edo erramu boneta jarri. Hala ere, uzta hori jateko orduan lapikora ereinotza sartzera iristea kostako zaigula iruditzen zait. Izan ere, kultura atlantiarra da geurea. Boneta artilezkoa.


smart.radiotraining.org » KOMUNIKABIDE HERRIKOIAK KOMUNITATEAREN AKTIBAZIORAKO\nKOMUNIKABIDE HERRIKOIAK KOMUNITATEAREN AKTIBAZIORAKO\nEztabaida partehartzailearen bitartez, partaideek komunitatearen garapenaren eta komunikabide propioen arteko loturak ezagutuko dituzte.\nPartaideak konturatzea komunikabideak komunitatearen garapenerako tresna izan daitezkeela.\nIkasleek ezagutza eta ulermena jasoko dituzte honakoen inguruan: • Irrati-komunitarioaren baloreen eta komunitatearen garapenaren arteko loturak • Irrati-komunitarioaren hedatzea komunitatearen tresna modura • Garapena • Irrati-komunitarioaren bitartez norbanakoak trebatu eta garatzearen garrantziaz.\nEzagutza zabala komunikabideen, eta batez ere komunitarioen, inguruan (historiaz, estatus legalez, sare eta elkarteez), aholkulari jarduteko erraztasuna, jarduera eztabaida irekia izango baita batez ere.\nEstudioa edo grabagailu eramangarria.\nIrrati-taula eztabaida: irrati-komunitario estudioak inklusioa nola ahalbidetu eta gauzatu dezakeen azaltzera bideratu eztabaida. Hezitzailearentzat informazioa: honakoak izan behar ditu barnean: a) Urteroko irrati-komunitarioari buruzko tailerrak b) Irrati-komunitarioaren harrera gaubelak c) Antolaturiko bisitak komunitateko erakundeetara d) Komunikabidearen hedapenerako formazio saioen eskaintza. Taldea banatu idazkari eta behatzailetan - hezitzaileak moderatzaile rola garatu behar du grabaturiko eztabaidan, non irrati-komunitarioak zergatik behar dituen komunitateko eragileak identifikatu eztabaidatuko den, jardun hori irrati komertzialenarekin alderatuz (behatzaileek feedbacka eskaini behar dute eztabaida amaitutakoan). Hezitzailearentzat informazioa: eztabaidan jorratu behar da: a) Eragileak identifikatutakoan, irrati-komunitarioak horiek gonbidatu behar ditu, komunikabidean inplikatuta egon daitezen. Honek barnean hartu behar ditu: zabalpena, elkarlanerako konpromisoa edota kudeaketa taldean rol bat izatea b) Irrati-komunitario bakoitzak interesa dauka komunitate aniztasuna sustatzen c) Irrati-kate komertzialak jabetza pribatua dira eta ez dute izaten jabetza elkarbanatzeko edota komunitatea kudeaketa taldean inplikatzeko interesik. Horien helburua entzule kopuru handia erakartzea da, eta sarritan euren programazio eskaintza berbera da herrialde osoan zehar.\n10 (ikusmen urritasuna edo ikasteko zailtasunak dauzkaten partaideekin, 4 hezitzaileko).\nEztabaida grabatu egin daiteke, editatu eta fitxategia sortu, ikusmen urritasuna daukaten partaideentzat lanabes gisa eskaintzeko. Eskuorriak emailez zabal dakizkioke taldeari.\nEztabaida dinamikoki gauzatu. Partehartzaileei galderak luzatu adi jarrai dezaten berau.\nAparteko eskakizunik gabe.\nPartaideek aipa al ditzakete irrati-komunitarioaren hiru ekimen komunitatearen aktibazioa sustatzeko? Aipa al ditzakete ohiko irratien (komertzialak zein publikoak) eta komunitarioen arteko hiru diferentzia?\nHau ez da derrigor gauzatu beharreko tailerra, baina programazioan sartuz gero, sarrerako atal gisara behar du izan, ikerketa eta elkarrizketa atalen aurretik.


Aranzadi | Zientzia Elkartea · Society of Sciences · Sociedad de Ciencias · Societé de Sciences » 2019ko martxoa\nHilaren 1an, 11:00etan, Delta Cephei izar aldakorraren distira maximoa. Magnitudea 3,5etik 4,4ra aldatzen zaio 5,366 egunean behin. Hilaren 6an, 12an, 17an, 22an eta 28an izango dira beste maximoak.\nHilaren 1an, 22:00tan, Perseoko Algol izar aldakorraren distira minimoa. Magnitudea 3,3tik gertu. Hilaren 4an, 7an, 10an, 13an, 16an, 19an, 22an, 24an, 27an eta 30an izango dira.\nHilaren 5an, 00:00tan, Eta Aquilae izar zeifeidarraren distira maximoa; magnitudea 3,5etik 4,4ra aldatzen zaio 7,177 egunean behin. Hilaren 12an, 19an, eta 26an izango dira beste maximoak.\nHilaren 22tik Aurrera eta hamabost egunen zehar,Zodiakoaren argia ikusi ahal izango dugu gauaren hasieran, Aries konstelazioa gainean mendebaldeko zeruertzean, Tauro konstelazioa eta esnebidearen norabidean.\nHilaren 10an, Jupiterren lau satelite galilearrak ikusi al izango dira berezko ordenean lerrokatuta planetaren ekialdera: Io, Europa, Ganimedes eta Calisto.\nHilaren amaiera momento egokia izan daiteke Messier Maratoia saiatzeko.\nIlargia Martxoan (Orbital-abiadura Lurraren inguruan 1 km/s= 3600km/ordu)\n01 18:23 Konjuntzio geozentrikoan Saturnorekin, 0,3ºra.\n02 11:03 Beheranzko nodotik pasatuko da.\n22:03 Konjuntzio geozentrikoan Artizarrarekin, 1,2ºra.\n04 11:26 Apogeotik pasatuko da. Ilargiaren eta Lurraren arteko distantziarik handiena: 406.391 km. (aurreko perigeoan baino 49.630 km gehiago).\n06 16:04 Ihauteriaren ilberria. Aurten errautsezko asteazkenarekin bat egingo du.\n10 Librazio maximoa latitudean (b= 6,7º).\n11 15:26 Konjuntzio geozentrikoan Marterekin, 5,5ºra.\n12 16:04 Konjuntzio geozentrikoan Tauroko Pleyadeekin, 8,3ºra.\n13 Libración mínima en longitud (l = -6,9º).\n10:13 Konjuntzio geozentrikoan Tauroko Aldebaran izarrarekin, 1,9ºra.\n14 10:27 Ilgora.\n16 14:04 Konjuntzio geozentrikoan Geminiseko Pollux izarrarekin, 6,8ºra.\n16:22 Goranzko nodotik pasatuko da.\n19 01:50 Konjuntzio geozentrikoan Leoko Regulo izarrarekin, 2,5ºra.\n19:48 Perigeotik pasatuko da, Ilargiaren eta Lurraren arteko distantziarik txikiena 359.377 km (aurreko apogeoan baino 47.014 km gutxiago).\n21 01:43 Ilbetea. Nahiz eta hau den Ekinokzioaren ondoren emango den lehen ilbetea, eta Nizeako kontzilioak (325) eta Dionisio “el exiguo”k (V. mendetik VI.mendera) ezarritako postulatuak jarraitzen dituen, elizak ondoren ezarritako kalkuloen arabera, apirilaren 19an emango den ilbetea izango da pazko igandea ezartzeko erreferentzia.\n22 Librazio minimoa latitudean (b= -6,5º).\n16:31 Konjuntzio geozentrikoan Virgoko Spica izarrarekin, 7,1ºra.\n26 00:21 Konjuntzio geozentrikoan Escorpioko Antares izarrarekin, 8,1ºra.\nLibrazio maximoa longitudean (l = 7,2º).\n27 02:37 Konjuntzio geozentrikoan Jupiterrekin, 1,9ºra.\n28 04:10 Ilbehera.\n29 05:00 Konjuntzio geozentrikoan Saturnorekin, 0,1ºra.\n13:08 Beheranzko nodotik pasatuko da.\nMerkurio (Zailtasunarekin ikusiko dugu eta hilaren 10 arte soilik) Orbita-abiadura: 172.440 Km/h\nZailtasunez aurkitu ahal izango dugu, eta hilaren 10 arte soilik, mendebaldeko zeruertzean eguzkia jarri ondoren.eguzkiarekin konjuntzioan aurkituko da hilaren 15an. Hilaren amierako egunsentietan agertuko da berriro, vaina zailtasunez ikusiko dugu. Igoera zuzena 23h 50m eta deklinazioa 1º19’ hilaren 1an, eta hilaren 31an igoera zuzena 23h10m eta deklinazioa -5º35’. Hilabetea Piscisen hasi eta Acuarion amaituko du. Magnitudea 0.8tik 1,9ra jetsiko da.\nEguzkia baino ordu t’erdi lehenago aterako da hilaren 1an, eta ordu bat lehenago hilaren 31an. Behaketarako aukerak murriztuz jarraitzen dute. Koordenatuak aldatu egingo dira, hilaren 1an Igoera zuzena 20h 08m eta deklinazioa -19º23’ izango da, eta hilaren 31an igoera zuzena 22h 32m eta deklinazioa -10º12’. Hilabetea Capricornion hasi eta Acuariora pasako da azken astean. Magnitudea -4,1tik -4,0ra jetsiko da.\nMarte (Gauaren hasieran ikusiko dugu hilabete osoan) Orbita-abiadura: 86.760 Km/h\nHego-mendebaldeko zeruertz gainean gauaren hasieran. Hilaren 24an Pleyadeetatik oso gertu aurkitu daiteke. Koordenatuak aldatu egingo dira, hilaren 1an Igoera zuzena 02h 30m eta deklinazioa 15º30’ izango da, eta hilaren 31an igoera zuzena 03h 51m eta deklinazioa 21º05’. Ariesen hasiko du hilabetea, Taurora pasatzeko.azken astean. Magnitudea 1,2tik 1,4ra jetsiko da.\nJupiter (Gauaren amaieran ikusiko dugu) Orbita-abiadura: 47.160 Km/h\nEkialde hego-ekialdeko zeruertzik irtengo da, eguzkia baino lau ordu lehenago hilaren batan, eta bost ordu pasatxo lehenago hilaren 31an. Behaketarako egoera hobetuz doa, bai sateliteak eta bai orban gorria ikusteko. Koordenatuak aldatu egingo dira, hilaren 1an Igoera zuzena 17h 24m eta deklinazioa -22º33’ izango da, eta hilaren 31an igoera zuzena 19h 24m eta deklinazioa -21º36’. Ofiucon emango du hilabete osoa. Magnitudea -1,9tik -2,1ra igoko da.\nSaturno (Gauaren amaieran ikusiko dugu, gero eta goizago) Orbita-abiadura: 34.560 Km/h\nEguzkia baino bi ordu t’erdi lehenago aterako hilaren 1an, eta ia hiru ordu t’erdi lehenago 31an. Behaketarako egoera hobetuz doa. Koordenatuak aldatu egingo dira, hilaren 1an Igoera zuzena 19h 16m eta deklinazioa -21°52’ izango da, eta hilaren 31an igoera zuzena 19h 25m eta deklinazioa -21°35’. Sagitarion emango du hilabete osoa. Magnitudea 0,6an mantenduko da.\nHilaren 05an 11:36an, Titan elongaziorik handienean planetatik mendebaldera. -163”ko tartea.\nHilaren 13an 09:35an, Titan elongaziorik handienean planetatik ekialdera.157”ko tartea.\nHilaren 21an 11:37an, Titan elongaziorik handienean planetatik mendebaldera. -167”ko tartea.\nHilaren 29an 09:20an, Titan elongaziorik handienean planetatik ekialdera. 161”ko tartea.\nUrano (Hilabete honetan ezingo dugu ikusi) Orbita-abiadura: 24.480 Km/h\nMendebaldeko zeuertzetik jarriko da arratsaldearen amairean. Igoera zuzena 1h51m, deklinazioa 10º51’. Hilabete osoa Ariesen emango du. Magnitudea 5,9an mantenduko da.\nNeptuno (Apirilaren amaierarte ezingo dugu ikusi) Orbita-abiadura: 19.440 Km/h\nIgoera zuzena 23h9m, deklinazioa -6º31m. Hilabete osoa Acuarion emango du. Magnitudea 8,0an mantenduko da.\n01 Igoera zuzena 23h9m, deklinazioa -6º31m. Hilabete osoa Acuarion emango du. Magnitudea 8,0an mantenduko da.\n12 18:55tan, eguzkia itxuraz Piscis konstelazioan sartuko da (351,91º).\n20 21:58an,Eguzkia itxuraz hego-hemisferiotik ipar-hemisferiora pasako da, zeruko ekuadorea eta ekliptica gurutzatzen diren puntutik. Martxoko ekinokzioa da. Udaberria hasiko da ipar hemisferioan.\nAstrologiaren arabera, eguzkia Aries konstelazioan sartuko da (0º). Zodiakoaren zeruko mugek eta izen bera daramaten zodiakoko konstelazioak ez dira berdinak\n31 Udako ordutegira aldatuko gara, 30tik 31 doan gauaren ordubitan, erlojua ordu bat aurreratuko dugu. Urriaren 27 arte ordutegi hau mantenduko dugu.


Goiz aterako dira moxorroak - Ihabar - Guaixe.eus\nGoiz aterako dira moxorroak\nGuaixe 2020-02-07 13:04\nLandarra negar betean.\nIhabarko inauteriak aurreratu egin dituzte, eta larunbatean eta igandean ospatuko dituzte.\nIluntzean ateratzen dira moxorroak, landarra, hartza eta Ihabarko inauterietako bestelako pertsonaiak. Beraz, beranduegi ez ateratzeko, inauteriak otsailaren 8ko eta 9ko asteburura aurreratzea erabaki dute. Hortaz, bihar iritsiko da transformaziorako garaia Arakilgo herrian.\nBihar goizean, 11:00etan, puskabiltza eginen dute eta etxez etxe janari bila joanen dira. Biltzen dutenarekin, herriko elkartean bazkaria eginen dute. Arratsaldean, moxorroak aterako dira kalera. Moxorroa zuriz jantzita doa, gerrikoan zintzarriak darama eta buruan kapela zuria loreekin apainduta. Aurpegia estalita daramate, eta erratzarekin jendea zikintzen joaten dira. Larunbatean moxorroak bakarrik aterako dira eta etxez etxe erronda eginen dute. Gainera, kaletik dabilen edonor, mozorrotuta egon edo ez, erratzarekin zikinduko dute. Ondoren, bajeran pikoteoa eta dantzaldia izanen da.\nIgandean Ihabarko inauterien antzezpena egiten dute eta pertsonaia guztiak aterako dira: moxorroa, landarra, hartza eta beste. Moxorroz joaten direnak eta antzezpena egiten dutenak elkartean bilduko dira igande goizean, eta aurreko egunean jasotakoarekin bazkaltzera bilduko dira berriz. Iluntzen duenean antzezpena eginen dute. Hartza, ninia, landarra, moxorroak eta aitezako kalera aterako dira. Moxorroek, oraingoan, mozorrotuta ez dagoen jendea zikinduko dute bakarrik. Kalejira egin ondoren, plazan, aitezarko erreko dute eta bere inguruan zortzikoa dantzatuko dute.


Estibaus » Ama Rosa Maria, Herrerako Mejicanen Ikastetxekoa\n« Real Defensako markesen artxiboaren argazkiak\nBestalde, 1927an hiru moja mexikar ezarri ziren Pasai San Pedron eta Etxebeste-Etxaniz sendiarekin harreman estua eta elkarri laguntzekoa izan zuten. Han, baserrian amaren ardurapean heziketa bat ikasteko lehen pausoak eman zituzten haurrek, eskola nazionalera joan gabe, Kontxak hala erabakita, seme-alabak edozein tratu txar edo utzikeriatatik zaindu nahi zituelako. Geroago, 1938an, mojak Herreran ezarri ziren eta haiekin harreman hori mantendu zen.\n18 urterekin, eta jada familia osatuta, Pakitak gurasoekin hitz egin zuen moja joan nahi zuela esateko. Hauek, pixka bat gehiago itxaroteko eskatu zioten, eta, azkenik, 1945eko abenduaren 28an, 19 urte zituela, Mesedetako Ordenaren San Jose Komentu Eukaristikoan moja sartu zen, ama Rosa Maria izenarekin, eta horrela ezagutuko zuten denek une horretatik aurrera.\nSan Jose Ikastetxe Eukaristikoa, “Mejicanen Ikastetxea” deiturikoa, 8 urtera arteko haurren eta 12 urtera arteko neskatoen babesaz eta hezkuntzaz arduratu zen. Hortik aurrera, La Salle eta Asuncion eta inguruko nesken beste ikastetxe batzuetara pasatzen ziren.\nZaila da definitzea zer izan den ama Rosa Maria, batez ere gerraosteko lehen hamarkadetan. Trintxerpeko, Gomistegi-Bidebietako eta Herrerako zenbat familiak bidali dituzte beren txikiak Mejicanetara, han, lau arauak ikasteaz gain, seguru zeudelako euren amak (garai hartan hori egiten zuten aita gutxi zeuden) haien bila joaten ziren arte.\nHainbeste urte, hainbeste irakaskuntza-modu eta hainbeste aldaketa igaro dira, eta zaila da ama Rosa Maria bezalako pertsonen lanari balioa ematea, haien soiltasunarekin, inguruneaz duten ezagutzarekin, familiekin, haurrekin duten tratu alai eta gozoarekin.\nRicardo Arrietak, bere ikasleetako batek, gogoratzen du 4 eta 7 urte bitartean Maria Jesus eta Rosa Mariarekin egon zela, eta pazientzia eta goxotasun handiz, aritmetika, gramatika, irakurketa, diktatuak eta abarrekoak irakasten zizkiotela, orain ia pentsaezina dirudien zerbait, eta aitortzen du, urteak igaro arren, oraindik ere “garai hartan ikasi nituen eta oraindik balio didaten gauza batzuk” gogoratzen dituela irribarre batekin. Diziplina, ondoren, Abigail amarekin iritsi zen, izena esaten zaila zenez, haurrek “ama Bigain” deitzen zutena, izaera indartsuagoarekin eta hainbeste kontenplaziorik gabe, zatikiei heldu zien, “batere gaizki egon ez zena Herrerako La Salle Ikastetxeko etapa berrira prestatzeko.”\nHorrelako kontakizunak ehunka daude, hala nola Agustin Zubillagarena eta bere bi anai-arrebena, aurten hil arte ama Rosa Mariarekin harremana izan duena, bisita sarri eta elkarrizketa alaiekin, pasadizo dibertigarriekin, bere lehen irakasle eta lagun handiari maitasun berezia erakutsiz beti.\nGaur, irailak 8, 94 urte bete ditu ama Rosa Mariak, eta komentuan bizitzen jarraitzen du, ahizpek ederki zainduta eta familiaren etengabeko presentziarekin, garai hartako haur askoren eta beraien familien interesa eta errespetua jasoz.\nInguruko bizilagunentzat, Rosa Maria definitu ezin den horietakoa da, beti motz geratzen garelako, eta gure esker ona merezi du ausarta, zintzoa eta jatorra izateagatik, eta garai hartan hain ahulak ziren eta gaur egun hain maitasunez gogoratzen duten haur askori poza eta balioak ematen jakiteagatik.\nDatorren 2020ko abenduaren 28an, ama Rosa Maria, Pakita Etxebeste Etxanizek, 75 urte beteko ditu Mesedeetako Ordenaren moja gisa, gure artean “Mejicanen Ikastetxea” izenaz ezaguna direnak eta dagoeneko ibilbide luzea egin dutenak: Pasai San Pedrora 1927ko urriaren 3an iritsi ziren eta 1938an Herrerara joan ziren, eta bide bati ekin zioten ikastetxe gisa, gero haurtzaindegi gisa, eta, orain, urteak dira, gizarte-beharren zerbitzura, hori guztia egoera aldakorretara egokituz, baina gizarte-misio bikain eta diskretua ahaztu gabe.\nHorregatik guztiagatik, ama Rosa Maria, Pakita, eskerrik asko, bihotz-bihotzez eta zorionak!!!!!!\n2020, Irailak 11\n2020, Irailak 12\n2020, Irailak 16\n2021, Ekainak 15


Gaur egun etxea edo artegia deitzen duguna, Leoneko ekialdeko mendi bateko herri txiki batean dago kokatuta, Fuentes de Peñacorada izena du (Europako Mendiak), 1100 metroko altueran, Cistiernatik 7 km-tara, Boñar-etik 20 km-tara eta Riaño-tik 30 km-tara.\nXIX, mendean eraiki zen ganadua eta belarrak gordetzeko.\nGaur egun etxebizitza familiarra izateko berrituta dago, bere kanpoaldean harri lanezko harria errespetatuz, baita haritzezko egurrez egindako teilatu hegalak ere. Hegoladerantz begira dago eta Peñacorada Mendiaren iparraldeko mendi hegalera- 1823 metroko altuerakoa- bista ederrak ditu.\n5000 m2-ko lursail batean kokatuta etxeak 150 m2 inguru ditu, bi solairutan banatuta.\nBeheko solairuan egongela bat, komun bat, laguntza-gela bat eta sukalde-jangela bat dago. Goiko solairuan, hiru logela daude bakoitzak bere bainugelarekin: senar-emazteentzako logela bat eta bi logela bikoitzak, bakoitzak ohe gehigarri batekin.\nEtxeak mota guztietako erosotasunak ditu: tximinia, telebista, DVD, musika katea, hozkailua, berogailua, garbigailua, bitrozeramika, mikrouhina, irabiagailu elektrikoa, lisagailua, labea, txigorgailua, zukugailua, kafegailua, etab. Baita etxe batek beharrezkoa duen ostilamendua ere.


Kaleko garbiketa eta desinfekzio lanak indartu dituzte - Uztarria (Azpeitia)\n2020ko mar. 24a, 18:45\nKoronabirusak eragindako larrialdi egoerak dirauen bitartean "arrisku handieneko" gune publikoak "egunero desinfektatuko" dituela jakinarazi du udalak.\nUdal langile bat hondakinen edukiontziak garbitzen. (Azpeitiko Udala) Argazki originala\nKaleak, denda inguruak, anbulatorio aurrea, autobus geltokiak, aulkiak, pasabideak eta, bereziki, barandak eta hondakinen edukiontziak. Horiek izendatu ditu Azpeitiko Udalak "arrisku handieneko eremu", eta horietan indartu ditu garbiketa eta desinfekzio lanak. Hain zuzen ere, "egunero desinfektatuko" dituzte udal langileek espazio horiek, hipokloritoa erabilita, koronabirusak eragindako larrialdi egoerak dirauen bitartean.\nLan horiek egiteko, kale garbitzaileei brigadako langileak gehituko zaizkiela jakinarazi du udalak. "Koronabirusari ahalik eta modurik eraginkorrenean aurre egitea da udalak momentu honetan duen lehentasun nagusia. Baliabide guztiak horretara bideratuta ditugu eta lehentasuna espazio publikoen garbiketa eta desinfekzio jarraitua egitea da; eta horretan ari gara. Higienea eta garbiketa ezinbestekoa da pandemia honi aurre egiteko, eta kaleak egunero desinfektatzen ari gara", adierazi du Josu Labaka Zerbitzu Orokorretako zinegotziak.\nOlatzG | 2020-03-24 : 21:02\nAzpeitian bizita, udala marketing kanpainan sartua dagoelaren sentsazioa daukat. Izan ere.... zertarako demontre balio dute honelako ekimenek, gure sema alaba, guraso edota senar-emazteak lanera joatera kondenatuta ditugunean? Eta etxera itzultzean zer? Gure herriko barianteko joan etorria ikusi besterik ez dago honetaz jabetzeko.\nUdalak agian ez du eskumen haundirik guztian, baina nik dakidala ez dira herriko lantegietatik pasa langileen egoera ikustera, hauek salatu edota enpresariei erantzunkizunak eskatzera. Eta beren eskumenekoak diren lanetan? Loiolako bide zaharretik pasatzen naiz egunero lanera bidean eta han zeuden gaur ere, 5 edo 6 langile, inolako babes neurririk gabe, lurra arrotzen, eta honela herriko gainontzeko obretan ere. Jakin nahiko nuke honela zenbat alperrikako langile jartzen diren arriskuan egunero, udalaren erantzunkizunez.\nMunizipal, ertzain eta balkoietako epaile andana herritar xumeak jazartzen, egunerokotasunean egin beharreko hainbat kontu egiteari uzten beldurtuta daudelako justifikante formalik ezean. Kasu oso larriak tarteko. Estatu poliziala herrian, txibatoak bazter guztietan, isteriak justifikatuta eta ehundaka langile lantokietan gaixotzera kondenatzen ditugun bitartean, ankerkeri guztia normalizatuz. Kapitalismo gordina, instituzioetako alderdi "aurrerakoien" konpromezuaren kanpainari itzal egiten.\nPortzierto, bolondresak etorkinei deitzen ibili izana koronabirusaren berri emateko zinegotzi guztiek txiokatzeak erakusten du propaganda hutsean dagoela oinarria: etorkinak ez dira atzeratuak, eta zuek aurreikusitako laguntzek erantzungo ez dieten langile prekarioak dira gehienak, papel eta kontraturik gabe, alokairuan eta aglomerazioekin.\nNahiko baliabide dituzue, momentu latz hauetan, bolondresak erabiltzeari utzi "herri solidarioa" garela erakusteko eta lan duin eta ordaindua eskeintzeko hainbat herritarrei, erantzun eraginkor bat emateko. Instituzioetatik bultzatutako bolutariotza akritikoak hitza bera prostituitzea baitdakar, benetako lan bolondres konprometitua itzaltzeko baliogarria izan ohi dena beti. Eusko jaurlaritzak berdina egin du.\nMargolaria | 2020-03-25 : 07:08\nOlatz :ez zaitut ezagutzen pero olé tu.arrazoi guztie dezu\nMargolaria | 2020-03-25 : 14:06\nTxalo haundi bat zaintzale guztiei.horiek bai pertsonak beharrezkoak egun hauetan.\nTx | 2020-03-25 : 14:49\nEgun hauetan bakarrik ez, beti, ez daukagunean ikusten da zein bearrezkoak diren gauzak. Irakasle, sanitario...\nMargolaria | 2020-03-26 : 08:30\nEgoitza batzuetan zaintzaileek erabaki dute barruan geratzea ta bertan bizi.zaintzaileek bikote ta familia daukabe ta batzuk lanien daude ta hori oso arriskutsua egun hauetan. Hori esan nahi nun.noski baietz pertsona guztiek garrantzitzuak gea\nMarta79 | 2020-03-27 : 11:45\nSekulako harria erori zaigu gainera. Horrelakorik ez zuen iñork ez espero ez imaginatzen (Jose Saramago izan zen bakarra imaginatzen. A ze beldurra sentitu nuen "Ensayo sobre la ceguera irakurri nuenean"). Ta orain zer eta errealitatea.\nArazoa haundi geratu zaigu denori. Ez dakigu zer egin behar den horrelako kasu batean eta horrek sekulako egoneziña sortzen digu. Orduan barruko beneno guztia askatzeko (beneno oso kutsatua), hor gabiltz dana kritikatu ta kritikatu: aportazio gutxi, dana kritika hutsa. Azkar esaten dugu besteek zer egin behar duten edo gobernuaren akats denak. Aldiz, benetan kostatze zaigu kuestionatzea geure burua.\nIkusita zer nolako arazoa den, batez ere osasunean baina baita ekonomikoan ere eta azken hau ere oso kontuan eduki beharrekoa dela deritzot, ze tristea da baño dirurik gabe ezer gutxi dago egiterik, zergaitik ez planteatu soldaten bajaera erdira, kuarentena iraungo duen bitartean? Denen soldata jaitsi eta diru horrekin autonomoei lagundu, enpresak itxi eta horko langileei ordaindu, etab. Horrela denok egin ahalko dugu berrogeialdia.\nZe aspertuta nago dena gobernuak egin behar duela entzuten baina diru publikorik apenas dagoen, beraz zer? Mirariak Lourdesen ta nik fede gutxi izan hortan.\nOlatzG | 2020-03-27 : 19:24\nJo Marta, zure soluzioekin behintzat ez diot etorkizun onik ikusten beti kolpatuak garenontzat.\nZergaitik ez exijitu herriko langileen lanaren ondorioz urte guzti hauetan diruuutzak atera dituzten enpresari guzti horiei aipatzen duzun esfortzua? Zenbat fakturatu dute, oraindik langileak kutxatzeko arrisku larriz beren aktibitatea moztu ez duten horiek (kasu askotan behintzat) esaterako Glual, Biele, Sarralle, Piensos Bastida eta beste hainbat enpresek?\nGure gazte garaietan espropiazio eta langileek lantegietako kontrola hartzeko terminoetan hitz egiten genuen. kaduzitate data zuen ongizateak aplatanatu gintuen. Garai latz eta gordinak aurreikusi daitezke, imagina ezinak. Agian, amets zaharrak eguneratzen hasteko garaia iritsi zaigu.\nAne | 2020-03-28 : 12:53\nGure etxepe eta instalazio komunitarioetan ere izan gaitezen arduratsuak.\nGoikoak bi lagun gonbidatu ditu bazkaltzera, etxe desberdiñetako umeak goiko terrazan eta garajean jolasean gurasoak elkarren ondoan metro bat baño gutxiagora tertulian dauden bitartean... Edozein etxepetan ikusten diren jarrerak egun hauetan.\nHemnetxeaituk | 2020-03-28 : 15:07\nJode,bejondeizula Marta,politikuek ez kritikau ta gure burua kuestionau,ta guk langillik soldatak erdira jatxi...benetan polikari izateko perfil bikaina daukezu,faborez!!!\nTx | 2020-03-29 : 09:01\nTa umikin enkarguta ertetzie badaola ta, 4 umekin 4 aldiz erten. Bitartin ahatak ikusi ta..., Ba lasai bueltatxo bat ta etxea, ta danak iguala ingo bagendu? Danok kalin topo ingo genduke.\nHori bai era ordenau ta antolau baten ertetzie ondo eongo litzeke umikin. Baino nola eztiyoun ezerri kasoik iten, garajetan, enkargutan, beste danak baino listuo gealakun o, ba oin neurriyek goortu.\nSi no quieres caldo toma siete tazas\nBaigera Ieko taberna zerbitzua ireki du udalak, eta liburutegian bertan maileguak jaso daitezke gaurtik\nUdaletxean eguzki instalazio fotovoltaikoak jartzeko proiektua landuko dute bihar udalbatzarrean


"Aurreko diskoa entzun duena harritu egingo da oraingoaren kalitatearekin" - Azkoitia - Maxixatzen.eus\n"Aurreko diskoa entzun duena harritu egingo da oraingoaren kalitatearekin"\nMaxixatzen.eus 2019-09-27 15:12\nBihar, larunbata, ikusiko du argia Hartz taldearen Gaueko diskoak. Mungiako (Bizkaia) Abadetxe sorlekuan grabatuta, bigarren lanak aurrekoak baino soinu landuagoa eta rockeroagoa duela azpimarratu dute hango kide Beñat Rodriguez azkoitiarrak (ahotsa, gitarra), Jon Barkin azpeitiarrak (baxua) eta Jorge Fernandez zumarragarrak (bateria).\nNolako diskoa da Gaueko?\nSoinuari dagokionez, aurreko diskoa baino landuagoa da, eta rock kutsu handiagoa du. Aurreko diskoa entzun duena harritu egingo da oraingoaren kalitatearekin. Izan ere, soinua asko landu dugu, eta hori emaitzan antzeman egin dela iruditzen zaigu.\nAbestietako letrei eta transmititu nahi den mezuari garrantzia eman nahi izan diozue orain arte. Lehengo ildotik jarraitzen al duzue?\nBai, inguruan ikusten ditugun arazoen edota gertaeren inguruan idazten dugu, hala nola Altsasuko gazteen auziaz edota sare sozialez. Askotariko gaiak jorratu ditugu disko honetan.\nHausnarketarako bidea zabaldu nahi al duzue abestiekin?\nBai, gustatzen zaigu jendea pentsarazteko letrak idaztea eta musika sortzea.\n2016 urtean, bi lagunek sortu zuten Hartz, baina taldearen formatua eta taldekideak aldatu egin dira azken urteetan. Egun, hiruko formatuan aritzen zarete. Egonkortu egin al da taldea?\nIaz batu zen Jorge taldera, eta oso gustura gaude berarekin. Izan ere, taldean ekarpen asko egin ditu hark, eta hori abestietan islatzen da, abestiak landuagoak baitira orain. Egun Hartz osatzen dugun taldekideok oso gustura eta gauza gehiago egiteko gogoz gaude. Hasiera batean, taldea egonkortuta dagoela esan genezake.\nXabi Agirreren gidaritzapean grabatu duzue diskoa, Mungiako Abadetxe sorlekuan. Zer moduz joan da grabaketa prozesua?\nOso ondo. Egundoko esperientzia ona izan da Xabirekin grabatzea. Aurretik ezagutzen genuen Xabi, urtarrilean abesti akustiko bat grabatu genuelako berarekin. Oraingo diskoa grabatzerako orduan berarekin pentsatu dugu, eta hasieratik izugarrizko inplikazio maila erakutsi du; beti azaldu da prest. Gainera, Xabik belarri freskoekin entzun ditu abestiak, eta horrek asko lagundu digu. Izan ere, gu egunero genbiltzan abestiekin bueltaka, baina Xabik ekarpen ugari egin zituen, eta diskoan asko antzematen da hori.\nGrabaketaz arduratzeaz gain, ekoizle lanak ere hark egin ditu. Asko sartu da proiektuan, eta eskerrak eman behar dizkiogu, berarengatik izan ez balitz diskorik ez genukeelako izango.\nDiskoa aurkezteko kontzerturik eskainiko al duzue inguruan?\nMomentuz, ez daukagu emanaldirik zehaztuta. Urolan kontzerturen bat lotzeko negoziaketetan gabiltza orain, baina momentuz ez daukagu ezer. Kontzerturen bat lotzen dugunean, sare sozialetan emango dugu horren berri.\nAsteburutik aurrera, Azpeitiko Orkatz kultur elkartean egongo da salgai, eta ziurrenik Azkoitiko Zakela kultur elkartean eta Zumarragako Motz tabernan ere eskuratu ahal izango da, 10 euroren truke. Sare sozialen bidez gurekin harremanetan jarrita ere bidali ahal izango diogu diskoa.


Gilen eta bi tortoilen kondera – ipuina.eus\nGilen eta bi tortoilen kondera\nParisen aste oso bat iragan zuen Gilenek bere adixkiden artean. Zer denbora goxoak eremaiten zituen Xalbateneko Juanesen ganbaran! Zer konderak Bonis pozoinarekin, eta zer oroitzapen pollita bildu zuen azkenean, hik zurika nik zurika, musde Grosenganik. Eta nola ez aipa arratsalde batez egin zituen irri goxoak, entzun zuelarik, bera haitz baten gibelean gordea, izigarriko mokoka partida eskuara garbienean, baratzezainaren eta kozinertsaren artean!\nAnartean tortoilak ez ziren batere urrikaltzeko. Bazuten jatekoz ausarki eta ikuslez haboro. Apezpiku bat ere izan zioten bere agurraren egiten, eta partitzean eman zioten —zer den usaiaren bortxa!— benedizione pollit bat!\nNahiz ziren kaiolan sortuak eta kaiolan haziak, salbaiak ziren beren naturalezaz gure bi tortoilak, eta horregatik ez ziren hek ere Gilen baino gehiago hiri kapitalean gustatzen. Urrikirik gabe utzi zuten beraz Paris haundia igande arrats batez, Marseillarat joaiteko. Xalbateneko Juanesek harrapatu zioten, jik eta jak, tokiño bat goxoa bi balizen artean. Juanesez bertzalde han ziren gararat etorriak, Gilenen lagun, bi eskualdun eta kaskoin bat. Bi eskualdun horiek ziren Battittun Benta eta Beñat Dis-que-c’est toi. Balio zen horieri behatzea elgarri azken adioak egin zituztelarik! Adioak trixte dira ardurenean, ez zen holakorik, denak alegrantzietan ziren, bazaudenak eta gain-gainetik bazoana. Batere ez naiz fida ez ote zuen ere Gilenek irrintzina ttippi bat botatu treina partitzean.\nBiharamunean Marseillarat heldu ziren eta han bi egun egotu, untziaren beha. Etxe adixkide batean iragan zituen Gilenek bi egun horiek. Bazen etxe hartan adinetako bolanjer bat, Gilenek arras maite zuena. Gaixo tortoilak! Balakite zer irriskuen artetik ateratuak izan diren! Bolanjerak gaitzeko gaizkiak egin ziazkon Gileni.\n— Zer dituzu haurkeria horiek? Uzkitzu hemen animale horiek. Ez dituzu berdin sekulan untzian bizituko. Bertzalde untziko nausiek ez zaituzte haizu utziko horien eremaiterat…\nEta ainitz bertze holako.\nHori baizik ez balitz!\nZer uste duzue ikusi zuela biharamun goizean Gilenek? Tortoilen kaiolaren inguruan jauzteka, kalapitan, alimaleko gatu buztanluze begi tzar bat, eta bolanjera irriz goxoan heieri beha!\nBa segur baliatu zaioten, aitzineko urtetan ikasia baitzen Gilen bertzeren maniaren egiten noizean behin, bainan bere parraren pasatzen aldi gehienetan!\nUntzian sartu zen Gilen bere tortoilekin asteazken arralsalde batez, kaiola paperez untsa inguratua, nehor ez zadin ohart. Laket zaiote kontrabanda eskualduneri! Bera eta Djiboutirat zoan abokat bat ezarri zituzten hiru ohetako ganbara txar batean. “Hirugarren ohea ene tortoilendako” egin zuen bere baitan Gilenek. Abokata arras gizon prestua zen eta berehala maitatu zituen tortoila gaixoak.\nEgun oroz ekartzen zioten edo ogi puxka edo sagar axal edo entselada hosto zonbait. Denak ongi zoazin eta Gilen sekulako gustian zagon, noiz eta ere untziko kasketadun bat etortzen baitzaio eta galdatzen.\n— Zureak dire tortoila horiek?\n— Iduri luke!\n— Ez dakizia ba ez dela haizu untzitan animale bizirik karreatzea ?\n— Ez nuen seurki holakorik sekulan asmatuko, zeren baditut jadanik, nere ganbaran berean, hiru kafar marmutza eta dozena bat xinurri kalilurik! Bertzalde, beha zazu. Xori horiek ez dira nolanahiko xoriak: tortoilak dira, eskualdun tortoilak!\nEta memento berean —bizitzen ikasia zen Gilen!— bere kasketaduna ereman zuen besotik harturik untziko ostaturat, eta han, ixtant batez, bi baso arno testimonio, haizu ez zena haizu bilakatu zen.\nHogoi egun iraun zuen piaiak.\nHogoi egun itsasoan luze da, biziki luze. Badira itsaso piajak maite dituztenak, ez zen Gilen horietarik. Totoilek ere ez zuten bada iduri baitezpadako goxoan zirela. Itsaso Gorriaren iragaitean bereziki, beroa arras partida zuten. Han zauden gaixoak mokoak idekirik, burua harat eta hunat, haize fresko zerbait ez ote zaioten nunbeitik etorriko. Arratsalde batez tortoila gorria izan zen ere arras eriturik. Lepoa luzatuz ari zen indarka, goiti botatu nahi ukan balu bezala.\n— C’est le mal de mer —zion abokatuak.\nBertze zerbaiten beldur zen Gilen.\nZenbait denboraz ari izanik lepoa eta papoa torroska eta herreska, utzi zuen tortoila libro ganbaran eta bera zubi gainerat iragan zen, ziolarik:\n— Soik, tortoila maitia, nik ez dezakeat deus bertzerik egin. Senda hadi ahal baduk.\nOren baten buruan gibelerat etorri zelarik, tortoila arrunt sendo zen.\nEz da dudarik “mal de mer” zuela.\nBeti bere tortoilekin bizitzearen bortxaz, hasi zen Gilen emeki-emeki heien mintzoaren ikasten, eta denbora laburrez elgar komprenitzen zuten frango errezki.\nEbiakoitz batez, tortoilak iragan ziren zubi gainerat untziko jenderi behako baten emaiterat. Biharamunean, Gilen mezatik gibelerat etorri zelarik…\n— Zer kantu pollitak egin dituzuen!— zion erran torloila xuriak—. Nor ziren, ba, holako kantariak?\n— Badira untzian bederatzi apez eta hemezortzi serora misionetarat doazinak. Bertzalde ofizier andana bat arras gisakoak.\n— Badoa eskualdunik?\n— Ba, badira hiru misionest eskualdunak.\n— Bazindutena predikurik? —dio tortoila gorriak.\n— Bai, baginduen ttipi bat.\n— Bortitza ?\n— Ez, arras ur eta zukre.\n— Alta eta zuk, nik zubi gainean ikusi ditudan gazteño heiek eta heien burasoek ozpin xorta bat merezi zuketen! Larregain zena behar zuten untsalaz aditu!\n— Larregain dena ere ez ote laiteke aski bipila bere begi urdinekin?\n— Edo fronterako hura?!\nLuze bazen luze, joanaren bortxaz azkenean akabatu zen pidaia. Nigarrik gabe, eiki, utzi zuen Gilenek untzia.\nGuarden aitzinean agertu zelarik bere bi tortoilekin…\n— O, o! —zien erran guarda nausiak—. Zer dituzu xori horiek?\n— Xori horiek dira tortoilak, eskualdun tortoilak! Sortzez xuberotarrak, amaxo iholdiarra.\nEta horra nun memento berean tortoilak hasten diren ru-rutan kantuz. Loriatua zagon guarda, irri gozo bat ezpainetan.\nArrarozki duk guarda bat irriz ari! Balia gaiten!\nEta xixtez, Gilenek pasatzen du Mathieu maiteak partitzean eman kesaño bat. Kesak egin zuen bere gisako azantz bat.\n— Klok! Klok!\n— Zer azantz bitxia! —dio guardak beti bere irriñoa ezpainetan.\n— Deusik ez da! Ahunxkiko ur botoila zonbait ditazke… tortoila maitagarri horiendako!\nGozoago bilakatu zen oraino, eta zabalago, guardaren irria.\n“Ru ru ru, ru ru ru” zion Gilenen bihotzak.\nEta holaxet heldu zen Gilen bere tortoilekin, hiruak osagarri hoberenean, urrun, urrun, guk ez dakigu norat.\n— Zer dela pentsa? —zion egun batez tortoila xuriak gorriari.\n— Nor dela pentsa?\n— Eri motza, mais pas manchot.\n— Kaskozuri, mais burudun.\n— Fatigué? Ez eiki dremendrenik.\n— Hitz gutiagoz, tonto abila.\n— Ixilik, ergela ! —zion Gilenek erran—. Eta errespetua?\nKasu Digitus Deiri!\n← Aurrekoa Olerkaria (Denporatik ateratzen den probetxuaren ipuin barregarria)\nHurrengoa → Giltza egokia


D. Luis Felipe Areta - Opus Dei\nHiru belaunaldi atletismoaren ibilbidean\n2008 Ots 11\n2007ko abenduaren 27an Kirol Prentsako Gipuzkoako Elkarteak urteko kirolaririk onenaren saria Aritz Aranbururi eman zion. Ekitaldi horretan elkarteak kirol merituari deritzoten dominak banatu zituen belaunaldi ezberdinetako hiru kirolariri: Pipe Areta, Ramon Cid eta Naroa Agirre.\nD. Luis Felipe Areta Filosofian eta Kazetaritzan lizentziatua da. Hogeita hamar urtean Espainiako errekorduna izan da Salto Hirukoitzean, eta hiru olinpiadetan hartu zuen parte: Erroma (1960), Tokio (1964) eta Mexiko (1968).\nApaiztu zinenean hedabideetako sektore batek haizeren batek jo zintuela zioen. Zergatik apaiztu zinen?\nGarbi dago inor ez dela apaiz egiten haizeren batek jota. Apaizgoa Jaungoikoaren dohaina da, eta Berak deituta iristen da. Lehengo txinparta une bateko kontua izanda ere, egiazko maitasunaren suak denbora behar du pizteko. Apaiz izateko deiari nire erantzuna ez zen, bada, haizeren batek eraginda, baizik eta ondo mamitua eta askatasun osoz emanda.\nOpus Deien norberaren bizitzan Jaungoikoa sartzeaz hitz egiten da. Nola burutzen da hori atletismoan?\nUrtetan berak lortutako markak ez ziren hautsi\nDomina olinpiko bat jokoan zenean ni ere urduri jarri arren, banekien ez nengoela bakarrik: Jaungoikoa nirekin nuen. Saioa ondo ateraz gero, eskerrak ematen nizkion, poz hori lortzen lagundu zidalako. Eta gaizki ateratzen zenean, ustekabeko hori eskaintzen saiatzen nintzen. Ez zara sorgor bihurtzen, baina urduritasuna, pozak eta nahigabeak Jaungoikoari eskain zaizkioke eta horrela zentzu berri bat irabazten dute; horra hor sekretua. Ez dago porrotik, zeure burua gainditzen laguntzen dizuten ikus-ikasiak baizik. Orduan, hurrengo proban pentsatzen hasten zara, adorerik galdu gabe, larritu gabe.\nBaina gauzak gaizki ateratzen direnean, bizitza beste era batera ikusten da. Ez al duzu ezbeharrik jasan zure kirol karreran?\nNoski baietz. Gogoan dut 1968an sasoirik onenean nengoela, domina olinpikoa lortzeko zorian. Finalaren eguna iritsi zen eta beroketak egiten, eskuineko txorkatilan min arraro bat agertu zitzaidan. Ez zen arrunta, zerbait berri baizik. Mina ematen zidan, gero eta gehiago. Lehenengo saioan gaizki eta herren gelditu nintzen. Beste batzuk nire aurretik pasatzen ikusten nituen, puntuak irabazten; baina niri bukatu egin zitzaizkidan saioak, ilusioak eta olinpiadak. Hedabideek jaso zuten, ez bakarrik Aretaren porrota, baizik eta huts egin niela milioika jarraitzaileei. Une latzak izan ziren. Gero aurkitu zidaten hezurraren ezpal bat askatuta zegoela, ziztatu egiten zidana. Ebakuntza egin zidaten eta errekuperatu egin nintzen, baina dominaren aukerak alde egin zidan. Gauzak erlatibizatzeko balio zidan: garrantzitsuak direla ematen duten batzuk, azkenean ez dira hainbeste. Gero konturatu nintzen Jaungoikoak gertaera saminak gerta dakizkigula uzten duela, gure onerako direlako.\nEzagutu al zenuen Josemaria Escriva de Balaguer?\nParte hartu zuen azken Joku Olinpikoetan\nBai, ezagutzeko zoria izan nuen Erroman bizi nintzenean, 1962tik 1964ra, Erromako olinpiadarako prestatzen ari nintzela. Benetako aita zela egiaztatu ahal izan nuen: gertutik segitzen zuen nire kirol ibilaldia; izan ere, bere seme-alabekin zerikusirik zuen guztia aintzat hartzen zuen. Jaungoikoa entrenamenduko pistetan eta lehiakideekin norgehiagokan bilatzera berotzen ninduen. Beraiei ere eginkizun liluragarri horren bidez Jaungoikoaren semetasunaren miragarria agerian jartzen saiatu behar nuela esaten zidan, eta horrekin batera bakea eta poza. Behin batean esan zidan: ‘Saltatzera zoazen bakoitzean, pentsatu Jaungoikoa irribarrez begiratzen dizula...’. Giza egoera askotan erabil litekeen aholku hau praktikan jartzeak konfiantza osoz betetzen ninduen... eta saltatzeko gogoz ere!\nPrinted document generated automatically from https://opusdei.org/eu-es/article/d-luis-felipe-areta/ (2021 Urr 20)


Sustrai Colina: «Gustuko dut aurrez ibili ez naizen eremuetan ibiltzea» | Kultura | Berria\nBertsolari Txapelketa Nagusia. Finalaurrekoak. Sustrai Colina. Bertsolaria\n2009ko eta 2013ko txapelketetan bezala, bi finalaurrekoak irabazi ditu Sustrai Colinak aurten ere, eta ia seguru finalean izango da, bosgarren aldiz. Gorantz zetorrela ikusi nahi zuen, eta lortu zuen. Puntuetan ez zen igarri koska hori, baina bai «sentsazio pertsonaletan». Abenduaren 17an oholtzan izan edo ez, gozatzen jarraitu nahi du hurrengo asteetan, helduagoengandik nahiz gazteagoengandik ikasiz.\nBastidako finalaurrekoan ez zenituela nahi bezain sentsazio onak izan aipatu zenuen: ideiak baztertzen-eta nahiko bukaeran hasi zinela, ordura arte buzoa jantzi eta lanean aritu zinela. Alde horretatik, hobeto aurkitu zenuen zeure burua Amurrion?\nBai. Amurrion, nire burua tenple hobean eta libreago topatu nuen hasieratik, eta horrek lagundu zidan gora egiten. Nire helburua zen nik sentitzea, eta era berean sentiaraztea, gorantz nentorrela, eta uste dut transmititu nuela hori.\nAstebururo egiten duzunetik gertuago egon zarela ere esan duzu. Hori zen helburua?\nNi saiatzen naiz joaten naizen plaza guztietan, txapelketa izan edo ez, nire ekarpena zein izan daitekeen pentsatzen, eta horren arabera, barruan dauzkadan baliabideetatik zeinekin agertu nahi dudan erabakitzen. Nire ustez, hori da nik izan nahi dudan bertsolaria izateko modua. Amurrion, poztu nintzen topatu nuelako nire burua nire arroparen barruan, ez hainbeste txapelketaren kortseetan.\nAdibidez, zein momentutan?\nSeguru asko, jendeak pertzibitzen duen zerbait baino gehiago, sentsazio pertsonalak dira: ideiak baztertzeko aukera izatea, bide batzuk hartu edo beste batzuetatik abiatzea, tenple maila... Uste dut, gaien aurrean, Bastidan baino dezente hobeto posizionatu nintzela. Gutxi gorabehera gai guztietan topatu nuen nik gai horren ingurun esan nahi nuena esateko zirrikitu bat. Bastidan ez zen inondik inora horrela izan. Aipatutako gauza horiek ondo egiten dituzunean, normalean, bertsoa ere argiago etortzen zaizu, beste toki batzuetatik hasten zara bertsoa pentsatzen, ikusi egiten duzu esan nahi duzuna, eta errazagoa da bertso ona ez, oso ona botatzea.\nAurreko fasean ez bezala, zortziko handian, bi bertsolariok posizioak markatuta zenituzten. Aldiz, hamarreko txikian, egoera bat jartzen zuen gaiak, eta zuen esku zegoen posizioa.\nZortziko handia bada ariketa bat ofizio ez izateko arriskua duena; hau da, denok dugu sentsazioa, txapelketan, askotan, ofizioa izan beharrean bi monologo izaten direla. Uste dut, Amurrion, denak ere nahiko elkarrizketa txukunak izan zirela. Hamarreko txikian ere jendea erantzuteko zegoen, elkarrizketak harilkatzeko gogoz. Zentzu horretan, esango nuke nahiko interaktiboa atera zela saioa, elkarrekin egindakoa.\nPuntukako ariketa ere sartu da fase honetan. Ondo aritu zineten guztiok, baina lehertzen asmatu gabe.\nAkaso, lau ofizioetan pattalena hura izan zen. Ez da ariketa erraza. Alde batetik, bertso kopurua mugatuta dagoenez, zeure burua ere mugatzen duzulako, etengabe ari baitzara pentsatzen noiz hasi bukaerarantz bideratzen. Bestetik, plazan, erantzun bat etortzen zaizunean, kantatu egiten duzu, gero konturatzen zara poto egin duzun edo ez. Puntutan oso ondo egiteko, erortzeko prest egon behar duzu, eta txapelketan erortzeko prest egotea ez da hain erraza.\nLehertu ezin hori ez al da saio gehienetan gertatzen ari?\nEz dakit. Nik sentsazioa daukat txapelketaro kostatzen dela lehertzea, eta txapelketa pasatzen dela, eta iruditzen zaigula lehen beti gehiago lehertzen zela. Plaza lehertzea beti iruditu izan zait gauza zaila.\nKartzelako ariketan jaso zenituen puntu gehien. «Usaina sumatu, eta urduri jarri zara», zen gaia. Dolce Gabbana usaina hautatu zenuen, eta bikote harreman baten errutina aipatu zenuen. Emakume baten roletik aritu zinen. Nolatan?\nHori ere erabaki bat da. Aspalditik buruan dabilkidan zerbait da, beste batzuetan egitera ausartu ez naizena. Zirkunstantziengatik, tenplearengatik edo istorioa horrelaxe etorri zitzaidalako, egitea erabaki nuen. Batzuetan, gure espektroa handitzea ere ondo etortzen da.Emakumeek mila aldiz kantatu dute gizonezkoen roletik, baita kartzelan ere, eta batzuetan gizonezkooi ere ondo etortzen zaigu kontrakoa egitea. Nire kasuan behintzat, aurretik ibili ez naizen eremu batzuetan ibiltzeko aukera ematen dit, eta sortzeko orduan, positiboa da, ematen didalako barne txispa berezi bat, gauzak ondo egiteko eta gauzak bilatzeko. Gustuko dut aurrez ibili ez naizen eremuetan ibiltzea.\nAukeratutako doinua, Izarren hautsa, zaila da teknikoki.\nDoinu desberdina da, ohituta ez gauden pentsatzeko modu bat dakarrena. Doinu hori erabiltzen ere horregatik hasi nintzen: ikusten nuelako aurrez ibili ez nintzen eremu batzuetara eramango ninduela. Beti doinu, metrika, rol eta posizio berdintsuetatik kantatzen duzunean, zure burua aspertzeko arriskua dago. Gainera, momentu batetik aurrera, nik behintzat neure buruari ez diot hainbesteko aurrerabiderik ikusten, eta nire kasuan, gauzak egiteko beste bide bat topatzen dudanean, sekulako arnasa ematen dit.\nZuk zurea egin duzu, eta itxarotea dagokizu orain, baina ia ziur finalean egongo zara.\nGorantz natorren sentipena daukat, eta era berean, arantza bat ere bai orain dela lau urtetik, finalean ez nuelako nirea eman. Amurrion kantatu nuen hilabete polit bat dugula aurretik. Txapelketa honetan, agian saioak lehertzea kostatzen ari da, baina zer ikasi asko dago, bai helduagoengandik, baina baita gazteagoengandik ere. Ikusi besterik ez dago Nerearen [Ibarzabal] kartzela Amurrion eta Miren Amurizaren Zallakoa. Horiengandik asko dut ikasteko, eta zentzu horretan disfrutatzen ari naiz.\nTxalo zaparrada handia jaso zuen Jon Maiak bukaerako agurra bota ostean. Harekin ez beste guztiekin kantatu zenuen.\nPena hartu nuen. Ostiralean elkarrekin izan ginen bertso afari batean, eta komentatzen aritu ginen ea batera egokitzen zitzaigun. Ea aurrerago aukerarik dugun.


Maiatzaren 4an eguneratua\n[🆕EGUNERATUA] 1. Ze merkataritza-lokal egon daitezke irekita?\nHauek bakarrik: janari dendak gozoki-dendak eta gozotegiak barne, edari dendak, farmaziak, osasun-zerbitzuak baina ezarritako murriztapenekin (larrialdia edo atzera ezinezko tratamenduak), optikak, ortopediak, higiene-produktuen dendak, prentsa eta paper dendak, gasolindegiak, estankoak, teknologiako eta telekomunikazioetako produktuen dendak, etxeko animalientzat janaria saltzen dutenak, Internet, telefono edo posta bidezko merkataritza-dendak, tindategiak, arropa-garbitegiak eta albaitaritza-klinikak, ibilgailuak alokatzeko enpresak, banku-erakundeak, notarioak, aholkularitzak eta aseguru-erakundeak. Abokatuak, gestoriak eta finken administrazioko bulegoak. Horiez gain, txikizkako merkataritza-lokalak eta zerbitzuak ematekoak ere irekita egon daitezke, baina bi horiek deseskalatze-prozesuko 0 fasean ezarritakoaren arabera.\n[🆕EGUNERATUA] 2. Jatetxeek eta janari prestatua saltzen duten establezimenduek lan egin dezakete?\nJatetxeek eta janari prestatua saltzen duten establezimenduek janaria etxeetara eraman ahal dute eta bezeroak establezimendura joan daitezke janaria jasotzera, baina ezin dute janaria establezimenduen barruan kontsumitu.\n4. Nekazaritza- azokak eta -merkatuak?\n7. Jendearentzat irekita egoteko baimenik ez daukaten establezimenduek barruan mantentze- eta hobetze-lanak egin ditzakete?\n8. Beilak, kultu-tokiak, eta hileta-zeremonia zibil eta erlijiosoak.\nBeilak debekatuta daude instalazio mota guztietan, publikoetan zein pribatuetan, baita etxebizitza partikularretan ere.\nEzin da hileta-erlijio kulturik egin, ezta hileta-zeremonia zibilik ere. Hildakoak lurperatu ahal dira edo hildakoa errausteko agurra egin ahal da, baina horietan, gehienez, hiru senide edo hurbileko pertsona egon daitezke, baita, hala badagokio, hildakoa agurtzeko hileta-errituak egiteko kasuak kasuko konfesioko kultu-zerbitzaria edo horren antzeko pertsona ere. Dena den, bertaratutakoen artean gutxienez metro eta erdiko distantzia gorde behar da beti.\n9. Baratzetako edota negutegietako lanak eta haien antzekoak\n10. Familiako baratzetan lan egin ahal da?\n[🆕EGUNERATUA] 11. Nekazaritzako elikagaien establezimenduak eta kooperatibak.\n12. Hotelak, apartahotelak eta landa-etxeak irekitzea.\nIrekiera etetea agindu da. Salbuespen gisa, funtsezko zerbitzutzat jotako turismo-ostatuak ireki ahal izango dira kasu jakin batzuetarako.\n13. Eraikinetako lanak.\n✅ Joan-etorriei buruz.\nJoan-etorri horiek, oinez egiten direnean, banaka egin beharko dira, salbu eta desgaitasuna duten, eta, horren ondorioz, portaera aldaketak izaten dituzten pertsonei (esaterako, autismoarekin edo jokabide disruptiboekin lotutako gaixotasunak) adingabeei edo adinekoei laguntzeko bada, bada edo bestelako arrazoi justifikatu batengatik ez bada.\n14 urtetik gorakoa izatea.\nKirol indibidualeko jarduera izatea, beste batekin kontakturik izan gabe egiten dena.\nEgunean behin, ezarritako ordutegi-tarteen arabera. Ez dago denbora mugarik.\nEdozein bide edo esparru publikotan, natur-eremu eta berdeguneetan ere bai, ezarritako mugak betez.\nEzin da kirol instalazio itxietan egin.\nJarduera fisikoa egitera joateko ezin da motordun ibilgailurik edo garraiobide publikorik erabili.\nBi pertsona elkarrekin atera ahal dira, elkarrekin bizi badira eta gehienez ere ohiko bizilekutik kilometro bateko radioan ibili ahal izango dira.\nBanaka egin behar da, salbu eta lagunduta joatea behar-beharrezkoa bada, eta norbera bizi den udalerriaren barruan.\nArau orokor gisa, jarduera horietan pertsonen arteko gutxienez 2 metroko tartea gordeko da.\n14 urtetik gorakoak 06:00etatik 10:00etara eta 20:00etatik 23:00etara.\n70 urtetik gorakoak eta menpekotasuna daukaten pertsonak (haiekin bizi den batek lagunduta atera behar dutenak) 10:00etatik 12:00etara eta 19:00etatik 20:00etara.\nSalbuespenez, osasun-arrazoiengatik eta kontziliazio-arrazoiengatik egin ahal izango da jarduera fisikoa ezarritako ordu-tarteetatik kanpo.\n5.000 biztanletik beherako udalerrietan ez da ordu-tarterik ezarriko eta aipatutako jarduera guztiak egin ahal izango dira 06:00etatik 23:00etara.\nKirolari profesionalek entrenamenduak egin ahal izango dituzte, banaka, aire zabalean eta bizi diren probintziako mugen barruan. Entrenamenduen iraupena eta ordutegia, kirolerako sasoi fisikoa mantentzeko beharrezkoa dena izango da.\nKirol profesionalak direla egiaztatzeko erabili ahal izango da kasuan-kasuko federazioak emandako kirol-lizentzia edo goi mailako kirolaria izatearen ziurtagiria.\nAurreko paragrafoaren barruan sartzen ez diren kirolari federatuek entrenamenduak egin ahal izango dituzte banaka, aire zabalean, egunean bi aldiz, 6:00etatik 10:00etara bitartean eta 20:00etatik 23:00etara bitartean eta bizi diren udalerriko mugen barruan. Kirolari federatuak direla egiaztatzeko kasuan kasuko federazioak emandako kirol-lizentzia erabili ahal izango dute.\n14 urtetik beherakoek egunean paseo bat eman ahal izango dute. Paseoa emateko taldean gehienez heldu arduradun bat eta hiru ume joan ahal izango dira, etxearen inguruan eta 12:00etatik 19:00etara. (salbu eta 5000 biztanletik beherako udalerrietan, horietan ez baitago ordu-tarte mugaturik).\n5. Osasun-arazoak dituzten pertsonak atera ahal dira etxetik?\n6. Azalera handiko saltokietara edo horien antzekoetara erosketak egitera joatea baimenduta dago?\n7. Mendeko familiartekoak bisitatu al daitezke?\n8. Mendeko pertsona bat naiz. Arreta ematen didan pertsona etorri ahal izango da?\n9. Adingabeen zaintza aldatzeko mugitu al naiteke?\n10. Utzi al ditzaket seme-alabak normalean zaintzen dituen pertsonaren kargura lanera joan behar badut?\n[🆕EGUNERATUA] 11. Haurrak parkera eraman ditzaket?\nBai, 14 urtetik beherakoen mugimenduetarako irizpidean ezarritako mugen barruan.\nBai, banaka, edo 14 urtetik beherakoek lagunduta, behar beste denboraz eta etxebizitzatik hurbil.\nOnartutako neurri berrien arabera, paseatzera edo kirola egitera ateratzean edo haurren irteera kontrolatuetan txakurrak ere eraman daitezke, beti ere udal ordenantzak errespetatuz, osasun- eta higiene-neurriak gordez eta jende gehiegi ez dabilela zainduz\n[🆕EGUNERATUA] 14. Joan al daiteke parkera, hondartzara edo mendira?\n[🆕EGUNERATUA] 15. Zeintzuk dira, lurreko garraioan, ibilgailuetan joan ahal izateko baldintzak?.\nBederatzi plazara arteko (gidaria barne) bidaiarien ibilgailu publikoetan gidariarena ez gainerako ilara gehigarri bakoitzean bi pertsona ere joan ahal izango dira, eta bidaiarien artean gorde ahal den gehienezko distantzia gorde beharko da.\nAutobusetan gidariaren atzeko lehen eserlekua beti hutsik egon behar da eta baimentzen diren gehienezko eserlekuen erdiak baino gehiago ezin dira okupatu.\n16. Joan al naiteke familiarteko baten bila aireportura, geltokira.?\n17. Irten al daiteke kontratu bat, agiri bat edo antzeko zerbait sinatzera?\n18. Pakete-banatzaileek zirkulatu al dezakete euren lana egiteko?\nBai, indarrean dagoen araudiaren murrizketen arabera.\n21. Etxe-aldaketako garraioak.\nEz, norberaren konturako langileek egiten ez badute.\n22. IAT iraungita daukan ibilgailu batekin zirkulatu ahal da?\nErrege Dekretuaren Hirugarren Xedapen Gehigarria kontuan hartuta, Sektore Publikoko erakundeen prozedurak izapidetzeko epeak etenda geratu dira, eta berriz hasiko dira, haren indarraldia amaitzen denean. Egoera horietan zirkulatu daiteke. Nolanahi ere, ez da onartuko indarrean dagoen urtea baino lehenagoko mugaegun-datarik\n23. Baserrietan edo landa-eremuetan dauden animaliei jaten emateko joan-etorriak egin daitezke?\n24. Baimenduta daukate ordezkaritza sindikaleko eta patronaleko jarduerak egiten dituzten pertsonak mugitzea eta zirkulatzea?


Ahoak bizi eta belarriak prest, Euskaraldiaren olatuari oratuta - Busturialdeko Hitza : Busturialdeko Hitza\nEuskal Herriko hainbat eta hainbat udalerritan moduan, Busturialdeko herri batzuetan ere atzo hasi zituzten Euskaraldiagaz lotutako ekitaldiak.\nIluntzean jai giroan eman zioten hasiera 11 egunez egingo duten ariketa sozialari. Ahobiziak eta Belarriprestak kalera atera ziren, euskararen aldeko euren konpromisoa agerian utziz.\n[IKUSI HEMEN ATZOKO ETA GAURKO ARGAZKI GALERIA]\nBermeon, 20:00etan Goiko Plazan elkartu, eta Euskaraldiaren txapak, pegatinak eta zapiak soinean, kalejiran ibili ziren. Alde Zaharra musikaz busti zuten, eta euskarazko kanta herrikoiak abestu zituzten Kanta Kanta Lorue taldeko musikari eta abeslarien laguntzagaz.\nGernika-Lumon txupinagaz hasi eta amaitu zuten Merkurioko ekitaldia. Konplexuak baztertu, eta konpromisoari eusteko mezua igorri zuten. Euskaraldian parte hartzera animatu zituzten eskualdeko herritarrak, eta gogora ekarri zuten, izena eman ez dutenek oraindik ere izena eman ahal dutela Euskaraldiaren webgunean.\nUdalerrian osatutako hamaikakoetako bat egon zen bertan, herritarrek osatutako hamaikakoen ordezkaritza modura. Musikagaz batera, dantza izan zen ekitaldiko protagonista. Izan ere, Ross Dantza Eskolako dantzariek, Euskaraldiaren musikagaz prestatutako erakustaldia eman zuten. Dantza modernoak eta euskal dantzak uztartuz, ikuskizun ederra eskaini zuten, bertaratu zirenen txalo artean. Erritmo biziz, dantzan jarri zituzten herritarrak. Halaber, trikiti eta pandero hotsek ere girotu zuten Merkurio ingurua, eta Xabi Solanoren Erre Zenituzten kanta ere abestu zuten. Ekitaldia amaitzean, trikitixa eta panderoekin lagunduta kalejiran ibili ziren, herriko kaleak girotuz.\nMundakarrak plazan batu ziren iluntzean.\nMundakarrak 19:30ean bildu ziren plazan, eta herriko hamaikakoa igo zen oholtzara. Hizkuntza ohiturak astindu, eta eguneroko hartu-emanetan euskara gehiago erabiltzeko ariketa sozialaren garrantzia azpimarratu zuten, baina, era berean, 11 egun hauetan ez eze, urteko 365 egunetan euskaraz berba egin behar dela aldarrikatu zuten. “Euskereak hau dinosku mundekarroi: Erdu Euskaraldira, oratu geure hizkuntzeari, sasoie da konpleju eta bildurrak alde batera itxi, eta batak besteari ekau zure berbea euskeraz esateko. Asaukoek zein bertokoek erabili jo ta su, Mundekako olatu gainean euskera ederra. Igiri begiak Ahobizi eta Belarriprestok, alkarregaz errazagoa izango da euskerea bihotzetik ezpainetara ataratea eta dantzan ipintea”.\nArratzuarrak talde argazkia ateratzeko elkartu ziren iluntzean, eta Ean, Txapajartze Eguna izan zuten; Barry Barrezen bakarriztegaz gozatu zuten Eskolondon bildutakoek.\nArratzuarrak, talde argazkian.\nArgazkia: Unai Martinez.\nBermeon moduan, Busturiako Altamira auzoan ere kalejira egin zuten atzo iluntzean, Kantagunearen eskutik. Gaur eguerdian, berriz, Axpe auzoan ibili dira.\nAbenduaren 3an amaituko da Euskaraldia, eta beraz, hurrengo asteburua ekitaldiz beteta etorriko da.\nErlazionatutako edukiaBusturialdeko 6.000 herritar inguruk parte hartuko dute Euskaraldian


Maila onean jarraitzen dute Zumaiakoren taldeek - Zumaia - Baleike.eus\nMaila onean jarraitzen dute Zumaiakoren taldeek\nJuan Luis Romatet 2022-01-18 15:00\nUrte berriarekin batera maila bikainarekin jarraitzen dute Zumaiako Futbol Taldeko ekipoek. Igoera faseetan murgilduta batzuk, goiko postuetan ia gehienak.\nPartidarik galdu gabe jarraitzen du Gorengoen mailako gizonekoen taldeak. Denboraldia hasi zenetik hamasei partida jokatu ditu, eta horietatik hamalau irabazi eta bi berdindu ditu. Azkeneko jardunaldian husna berdindu du Tolosaren aurkako partidan, etxetik kanpo. Emaitza hauei esker, kategoriako bigarren multzoko lider da Zumaiako, 44 punturekin. Orioko da multzoko bigarrena, 32 punturekin, zumaiarrengandik hamabi puntura. Roteta eta Lagun Onak dira kategoria horretako beste bi multzoetako buruak, eta biek ere zumaiarrek baino puntu gutxiago dituzte: 34 Rotetak eta 38 Lagun Onakek. Lau jardunaldi falta dira lehen fasea amaitzeko.\nEmakumezkoen Ohorezko Erregional Mailan, Zumaiako sailkapenaren erdian dago, zazpigarren postuan, 24 punturekin. Azken jardunaldia ez da ona izan gorrientzako, azken postuetan dagoen Urnietarekin 1-2 galdu zuelako etxean.\nGizonezkoen lehen mailako erregionaleko taldea igoera fasea ari da jokatzen, eta une honetan hirugarren da bere multzoko sailkapenean, 4 punturekin. Azken jardunaldian bana egin zuen Landetxarekin. Lehen jubenil mailako taldea ere igoera fasea ari da jokatzen. Sailkapeneko buruan da, 6 punturekin, San Marcialekin eta Tolosarekin batera. Azken jardunaldian 2-3 irabazi zion Martuteneri.\nOhorezko kadete mailako taldea ere bere multzoko buruan da. Hirugarren multzoko liderra da Zumaiako, 30 punturekin. Atzetik ditu Lagun Onak, 29 punturekin, eta Anaitasuna eta Amaikak Bat, 27. Atsedena izan zuen azken jardunaldian. Lehen mailako kadeteak, berriz, igoera fasea ari dira jokatzen, eta seigarren dira, 3 punturekin, partida bat irabazi eta bestea galdu ondoren. Azken jardunaldian 3-2 irabazi zion Astigarragako Mundarrori. Emakumezkoen kadete mailako taldea txapelketarako fasean murgilduta dago, eta laugarren da sailkapenean Antiguoko, Intxaurdi eta Aloña Mendirekin 3 puntura begiratuta.